
lioratius  postquam  ex  pugna  apud  Philippos  commissa  profu- 
gus  atque  adeo  vix  capitis  periculi  expers  in  Italiam  revertit, 
et  fundo  paterno  privatum  se  vidit,  tum  primum,  ut  versus  fa- 
ceret,  se  impulsum  esse  ipse  prodit. ')  Neque  eum  quidem, 
quoniameotemporeadversafortunapremebatur,acres  iambos  inpri- 
miset  mordacessatiras,  quibus  iram  ex  tristissima  vitae  suae  con- 
ditione  haustam  effunderet,  composuisse  mirum  non  videtur.2) 
Ut  autem  in  iambis  Archilocbum  Graecum  poetam  imitatus  est, 
et  Pariam  hanc  poesin  primus  Latio  ostendit, 3)  ita  in  satira 
Lucilium  secutus4)  poesis  genus  vereRornanum  et,  quod  quidem 
ad  nomen  attinet,  perantiquum  tractavit.  Nam  vetustissimis 
iam  Romanorum  temporibus  apud  Livium 5)  saturae  mentio  extat, 
et  postea  ab  Ennio,  Pacuvio,  L.  Pomponio,  aliis  satiras  conscri- 
ptas  esse  memoriae  traditur.  Varronem  quoque  Reatinum  eas, 
quae  Menippeae  dictae  sunt,  haud  ita  multo  ante  Horatium  ex- 
ara^se  constat.  •  Quorum  omnium  praeter  Lucilium  neminem 
Horatium  imitandum  sibi  proposuisse  scriptis  eius  docemur; 
immo  solum  Lucilium  satiricae  poesis  auctorem  et  inventorem 
semper  praedicasse  videmus. 

1)  Frankc  Fasli  Horatiani  pag.  16,  17  sequ.    —  30. 

2)  „         „        pag.  43. 

3)  Horatius  ep.  I  19,  23. 

4)  „        serm.  I,  10,  65. 
5.)  Livius  VII,  2. 


Quo  autein  iure  fiere  potuerit,  ut  illorum  exemplum  plane 
neglegendum  esse,  et  hoc  poesis  genus  Lucilio  uui  deberi  cen- 
seret,  nunc  paucis  demonstrabimus. 

Satira  enim  vel  satura  breviter  primum  dicta  est  pro  lance 
satura,  quae  referta  multis  variisque  primitiis  sacris  Cereris 
inferebatur, 6)  deinde  ad  alias  quoque  res  translata  aliquid  ex 
variis  diversisque  partibus  mixtum  denotat.  Quin  etiam  ad  res 
ingenio  factas  postea  eadem  vox  est  traducta.  Nam  lex  multis 
aliis  conferta  legibus,  id  est  lex  multorum  capitum,  satura  vo- 
cabatur7),  tum  denique  eodem  nomine,  (ut  ait  Festus),  genus 
quoddam  carminum,  in  quibus  de  multis  rebus  disputabatur,  sive, 
ut  Diomedes,  quae  cx  variis  poematibus  constabant,  nomina- 
tum  est. 

Apparet  igitur  satirae  hoc  vocabulo  tam  longe  lateque  dif- 
fuso  non  simplicem  nec  certis  finibus  circumscriptam  poesin, 
sed  plures  rebus  et  forma  diversas  Komanos  amplexos  esse. 
Itaque  merito  Lucilius  ab  Horatio  non  omnino  satirae  quidem, 
sedtalis,  qualis  postea  invaluit,  inventor  celebrari  potuit 8).  Nam 
cum  antea  carmen  quodvis  variis  rebus  refertum  mixtumque  et 
fortasse  multiplices  quoque  rbythmos  continens  saturae  nomen 
haberet,  (ita  ut  Varro  antiquiores  secutus  atque  adeo  longius 
progrediens  prosam  quoque  insereret),  Lucilius  poesin  satiricam 
suam,  quae  maxima  ex  parte  in  diversis  hominum  moribus  et 
studiis  non  modo  describendis  sed  diiudicandis  perstringendis- 
que  versabatur,  primus  ad  regulam  ab  omnibus  postea  compro- 
batam  redegit.  Idemque  poesi  illi  ad  certum  genus  atque  artem 
revocatae  in  Romanorum  litteris  sedem  suam  primus  assignavit. 
Quod  probat  Diomedes9):     „Satira  dicitur    carmen  apud  Roma- 


6)  Diomedes  III  pag.  483  Casaubonus:  De  Graecorum  Satyra  et  de  Roma- 
ncrum  satira  pag.  252.    Porphyrio  ad  Horatium  Sat.  I,  i. 

7)  Teuifel  Literaturgeschichte  pag.  31.  ff. 

8)  Casaubonus  pag.  213.  de  satyrica  Graecorum  poesi  et  Romanorum  satira. 

9)  Diomedes  III  pag.  482  (Quintitiaji  X,  1,  93)  Teuffel  pag.  31  ff. 

nos  nunc  quideni  maledicum  et  ad  carpenda  hominum  vitia  ar- 
chaeae  comoediae  charactere  compositum,  quale  scripserunt  Lu- 
cilius  et  Horatius,  at  olim   carmen,  quod  ex  variis  poematibus 
constabat,  satira  vocabatur,  quale  scripserunt  Paeuvius  etEnnius." 
Atque  etiam  ipse  Horatius:10) 
„Est  Lucilius  ausus 
Primus  in  hunc  operis  componere  carmina  morem, 
Detrahere  et  pellem,  nitidus  qua  quisque  per  ora 
Cederet,    introrsum  turpis " 

Quo  autem  modo  hoc  poesis  genus  in  notandis  obiurgandis- 
que  hominibus  vitiosis  versatum  sit,  ex  iis  intelligendum  est, 
quae  alio  loco  profert  Horatius :  u) 

„Eupolis  atque  Cratinus  Aristophanesque  poetae 
Atque  alii,  quorum    comoedia   prisca   virorum    est, 
Si  quis  erat  dignus    describi,   quod  malus    aut  fur 
Quod   moechus   foref  aut  sicarius   aut  alioquin 
Famosus,   multa  cura  libertate   notabant. 
Hinc  omnis  pendet  Lucilius,  hosce  secutus 
Mutatis  tantum  pedibus   numerisque,  facetus, 
Emunctae  naris. 12) 

Ad  antiquae  igitur  comoediae  Atticae  exemplum  haec  poesis 
totam  se  applicavit.  Quare  extiterunt  quoque,  qui  haec  Horatii 
verba  et  illud  Diomedis :  „archaeae  comoediae  charactere"  respi- 
cientes  dicerent,  satiram  hanc  eandem  quam  comoediam  illam 
antiquam  Atticam  speciem  prae  se  fetre,  nec  genere  ab  illa  ab- 
horrere.  Sed  errant,  qui  illud  opinentur.  Nam  fieri  non 
potest,  ut  antiqua  comoedia  Attica  usquam  restitui  vel  instau- 
rari  queat,  quippe  qua  nullum  poesis  genus  temporum  et  loco- 
rum  legibus  devinctius  fuerit.  Et  omniuo  aliud  est  comicos  imi- 
tari,   aliud  comoedias  scribere.     Nec  minus  falluntur,  qui  nomi- 


10)  Hor.  Sat.  II,  1,  62  ff. 

11)  Hor.  Sat.  I,  4.  1  sequ. 

12)  cf.  praelerea  Hor.  Sat.  I,  10,  14  &cq 

nis  sknilitudiue  perducti  ullani  iuter  Rornauoruin  satiricam  poe- 
sin  et  Graecorum  satyricam  societatem  intercedere  statuant, 
ideoque  satirae  vocabuium  per  „y"  perscriptum  velint.  Quam- 
quam  enim  in  satira  dramaticum  quoddam,  ut  po^tea  videbimus 
inesse  potest,  tamen  hoc  poesis  genus  adeo  non,  ut  in  scenam 
prodeat,  ibique  agatur,  propositum  sibi  babet,  ut  depingendi 
tantum  partes  sibi  arroget,  atque,  qua  est  vi  ac  natura,  ad  poe- 
sin,  quae  est  una  ethica  et  didactica,  referri  debet.  Satyrica 
contra  poesis,  cui  id  maxime  proprium  est,  ut  in  clioro  satyri 
saltantes,  iocosque  serentes  inducantur,  tota  dramatica  est. 
„Quid  buius  simile  in  satira13)?"  ,,Sed  nihil  verbis  opus:  nemo 
enim  Romanorum  satiram  cum  Euripidis  Cyclope  comparabit, 
quin  absurditatem  eius  sententiae  statim  agnoscat." 

Ullam  igitur  rem  satirae  Romanae  cum  Graecorum  dramate 
satyrico  unquam  fuisse  praefracte  negandum  est,  sed  Lucilii 
satiram  cum  comoedia  Attica  antiqua-  quamvis  genere  ab  ea  ab- 
horrentem  in  nimium  immoderata,  (quam  Graeci  rr\v  ayav  xa) 
ay.garov  nagpyaiav  vocabant,)  maledicendi  libertate  convenisse, 
Horatius  versibus  suis  supra  allatis  demonstrare  voluit.  Ac  re 
vera  Lucilius  et  etiam  Horatius  in  cavillatione,  qua  singulae 
personae  perstringuntur,  plurimi  sunt,  atque  in  singulorum  homi- 
num  studiis  perversis  et  vitiis  carpendis  proxime  accedunt  ad 
scriptores  comoediae.  Praeterea  alterum  quoddam  huic  satirae 
cum  comoedia  commune  est;  elocutionem  dico  quotidiano  usui 
accomodatam,  de  qua  Casaubonum  conferre  licet,14)  et  nos 
postea  pauca  disseremus.  Quae  cum  ita  sint,  et  quia  Lucilius 
praeter  aiios  Graecorum  rhythmos  praecipue  dactylico  uti  coe- 
pit,  statuendum  est,  eum  hoc  poesis  genus  in  Latio  natum  at- 
que  ex  Romanorum  moribus  ortum,  ad  Graecorum  artem  con- 
formasse  et  quasi  veste  aliunde  desumpta  induisse,  ita  tamen 
ut  in  ea,  quam  Horatius  iure  protulit,   sententia  perseverandum 


13)  Casaubonus  pag.  219. 
11)  Casaubonus  pag.  216. 

sit,  auctorem  „Graecis  intacti  carminis" 15)  illum  fuisse.  Pro 
certo  enim  est  putandum,  quamquam  una  et  altera  satira  cum 
Graeco  aliquo  carmine  interdum  comparari  potest,  totum  genus 
tamen  posse  nunquam,  velut  ,,silli"  societate  quadam  cum  satira 
coniuncti  eo  diiferunt,  quod  toti  in  irridendo  didactici,  ut  ita 
dicarn,  argumenti  plane  sunt  expertes. 

Postquam  hoc  modo  in  universum  constituimus,  qualis  vis 
ac  natura  Lucilii  et  ita  Horatii  quoqne  satirae  fuerit,  ad  diiudi- 
dicandum,  quid  Horatius  ipse  de  Lucilio  censuerit,  16j  nunc  ac- 
cedamus,  ut  ita  accuratius  de  ipsius  ,  quae  nobis  tractanda  est, 
satira  certiores  fiarnus. 

Iam  primum  quod  attinet  ad  Horatii  de  Lucilio  iudicium, 
quamquam  illum  ingenio  et  inveniendarum  rerum  copia  praeter 
ceteros  floruisse  concessit,  tamen  quippe  politioris  et  mitioris 
poesis  auctor,  artem  elegantiorem  ei  abuegandam  esse  opinatus 
est.  Sed  hoc  ei  opprobrio  vertens  haud  ita  iuste  facit,  quia 
rude  illud  temporibus  non  homini  tribuendum  est.  Atque  idem  ei 
exprobrat,  quod  Graecis  verbis  quasi  ornameutis  carmina  sua 
exornaverit.  Ne  hac  quidem  in  re  recte  iudicavit  Horatius,  quia 
plane  diversis  duabus  de  causis  Lucilius  Graeca  illa  verba  ad- 
hibuit:  primum  videlicet  ad  illudendum  aliorum  ineptum  morem 
inveterascentem,  deinde  ut  ostenderet,  quid  scriptorum  Graeco- 
rum  legisset.  Non  sine  iure  coutra  illum  vituperavit;  quod  ver- 
sus  „limae  laborem"  metuens  non  perpolivit,  sed  quasi  raptim 
scripsit.  Omnino  etiam  confitendum  est,  prorsus  fieri  non  potuisse, 
ut  Horatius  aequum  iudicem  se  praestaret,  quia,  cum  recentio- 
ris  rjoesis  rationis  patronus  extitisset,  Lucilii  poesin  quasi  obso- 
letam  oppugnare  eum  oportebat.  „Hunc  igitur  secutus  est  Ho- 
ratius  Flaccus  unica  inventionis  laude  illi  minor  in  satira:  ce- 
teris  rebus  omnibus  ipso  melior  et  potior.  Nam  et  saeculo  po- 
litiore   natus   et  ad  id   genus   carminis  ingenio    naturaque    fuit 


15)  Hor,  Sat.  I,  10,  66. 

16)  Hor.  Sat  I,  4  et  10. 


aptissimus.  Dicacem  eniin  et  urbanurn  hornineni  atque  svSiy.TOv 
satira  desiderat:  qualem  fuisse  Horatium  et  vita  et  scripta  ma- 
nifestissime  arguunt.  Hic  acceptam  a  Lucilio  satiram  partim 
incuria  poetae  horridiusculam  politiorem  fecit,  convicia  illius 
asperiora  in  sales  et  iocos  yXvy.viriy.Qovc,  mutavit;  Graeca  verba 
exclusit:  satiramque  heroico  versui  propriam  asseruit,  spretis 
metris  aliis.  In  quo  iudicium  illius  alii  poetae  confirmarunt, 
qui  ad  satiras  scribendas  postea  animum  appulerunt."  17) 

Sed  nunc  paulo  accuratius  satiricam  Horatii  poesin  exa- 
minemus.  Cuius  non  fragmenta  solum ,  ut  apud  antiquiores 
huius  generis  poetas,  sed  satirae  omnes  integraeque  nec  ita 
male  usque  ad  nostram  aetatem  sunt  servatae.  Ac  pri- 
mum  quidem ,  quod  ad  res  attinet,  quae  in  iis  tractantur, 
etiamsi  non  tam  variae  multiformesque  sunt,  quam  apud  Luci- 
iium,  et  in  privata  tantum  vita  describenda  continentur,  18j  ta- 
men  a  molesta  quadam  simplicitate  longissime  recedunt,  quia 
Horatius,  ut  erat  acuto  et  versuto  animo,  omnia,  quae  modum 
excedebant,  bene  animadvertebat.  Nam  ut  stupida  multitu- 
dinis  dementia  et  inconstantia,  ita  insipiens  sapientia  superbien- 
tis,  istius,  qui  in  verba  magistri  iurat,  philosophi;  ut  contem^ 
nenda  parasiti  impudentia,  ita  nobilium  heluatio  et  mollities; 
ut  corporis  voluptas,  quae  nulla  lege  coercetur,  ita  insanum  lu- 
cri  studium  et  aviditas  una  cum  malis  heredipetarum  artibus; 
u t  sordida  avaritia,  ita  vesana  luxuria;  ut  indomita  honorum 
cupiditas,  ita  omnibus  quasi  obrepens  nequitia;  ut  malignum 
reprehendendi  obtrectandique  studium,  ita  dura  severitas  atque 
iniquitas,  quae  in  alios  adhibetur;  ut  vana  superstitio  fallaciis 
nugisque  plena,  ita  inepta  et  absurda  eorum,  quae  in  vita  et 
arte  consuetudinis  lougitudine  quasi  sancita  sunt,  admiratio;  ut 
gloriae  cupiditas,  ita  inane  delectationis  aucupium ;  ut  culinaria 
sapientia,  in  qua  homo  subtilis  palati  se  iactat,  ita  nori  hominis 


17)  Casaubonus  psg.  226  u.  227. 

18)  Teuffel  Romische  Lilteraturgeschichte  pag.  416. 

fortuna  forte  locupletati  insulsitas  et  ingenuo  homine  indigna 
illiberalitas,  quae  quanivis  tecta  et  dissimu^ata  saepissime  elucet: 
omnia  denique  studia  ridicula  vel  perversa  tam  apte,  ut  omnes 
liabeant  iu  se  veritatis  numeros,  et  pariter,  quemadmodum  bo- 
num  decet  poetam,  ad  plenam  ac  perfectam  speciem  conformata 
depinguntur,  ita  ut  homines  in  medium  prolati  non  illius  tantum 
aetatis,  sed  omnium  temporum  esse,  et  vel  nostrae  vitae  quoti- 
dianae  expressam  imaginem  edere  videantur  19).  Accedit,  quod 
poeta ,  prout  res  postulat,  nunc  nobiscum  ratiocinatur,  nunc 
simpliciter  narrat ;  modo  dialogi  forma  usus  poetae  scenici 
partes  agere  videtur ,  modo  dicta,  modo  fabulas  modo  .verba 
alicuius  in  alienam  sententiam  detorta  immiscet 20).  Quae 
cum  ita  sint,  tantum  abest,  ut  poeta  longus  nobis  videatur,  ut 
semper  delectatione  nos  alliciat  et  detineat. 

Cumque  mores  temporum,  in  quibus  vixit,  non  prorsus  cor- 
rupti  essent,  eorumque  cognatione  Horatius  maxime  teneretur, 
non  tam  irae  et  minarum  plenus  in  aequales  invehitur,  quam 
iis  „ridendo  dicere  verum  2l)"  sibi  propositum  habet.  Nunquam 
morosus  est,  sed  semper  iucundum  gratumque  se  praebet,  etiamsi 
ficta  quidem  tantum  neglegentia  ambulare  videatur.  Interdum 
nunc  callida  insulsitate,  tum  contra  tanquam  inscius  modo  huic 
modo  illi  plagam  iniicit,  atque  mirari  se  simulat,  quid  sit,  quod 
omnes  in  se  criminationes  cumulent,  iisque  ipsum  obruant. 

Summa  vero  eius  virtus  in  compositionis  formaeque,  cui 
antiquos  plurimum  tribuisse  constat,  pulchritudine  posita  est. 
Magna  enim  est  disserendi  subtilitas ,  magna  elocutionis  emen- 
datissimae  et  elaboratissimae  perspicuitas,  magnus  et  numerorum 
et  rerum  tractandarum  concentus  consensusque.  Optime  neque 
ullo  negotio  nobis  Horatii  hexametrum  cum  aliorum  poetarum, 
praecipue  cum  eorum,  qui  epici  dicuntur,  hexametro  comparan- 

19)  Kirchncr  Ausgabe  dcr  Satircn  pag.  VIII  et  IX. 

20)  Pauly's  Rcalencyclopaedic  sub.  lil.  Horatius. 

21)  Hor.  Sat<  I,  1  24., 

tibus  id  iutelligitur.  Manifestum  enim  est,  eum  habitu  suo 
tantum  proprio  fictum  fuisse,  atque  numerorum  quadam  negli- 
gentia  et  debilitate  aliisque  rebus,  quae  heroici  versus  sonum  et 
dignitatem  ipsi  detraherent,  atque  ad  pedestrem  orationem  ido- 
neum  redderent,  diversum  fuisse.  De  quo  Godofredus  Herman- 
nus  in  Elementis  doctrinae  metricae  22) :  ,.Denique  quarta  forma 
est  pedestris  illa,  cuius  hoc  proprium  est,  ut  neque  caesuram 
sibi  propriam  habeat,  (quod  in  Horatium  non  quadrat,)  neque 
alia  lege  teneatur,  quam  hac,  ut  tolerabilis  quaedam  species  re- 
linquatur  versus  heroici.  Hic  enim  versus  ab  antiquis  eodem 
modo,  quo  apud  nos  liberiores  iambi,  ad  illud  poesis  genus  ad- 
hiberi  solebat ,  quod  proximum  est  prosae  orationi ,  ab  eaque 
paene  solo  metro  distat.  Eodemque  pertinent  Horatii  epistulae 
et  magis  etiam  sermones.  Aliquanto  maior  enim  in  epistulis 
elegantia  est  numerorum  et  concinnitas,  quam  in  sermonibus,  in 
quibus  tantum,  ne  prosa  oratio  esse  videatur,  metrum  adhibitum 
est.u 

Itaque  iam  illis  temporibus  Horatio  ex  aequalibus  obtrecta- 
tores  extiterunt,  qui  hanc  versuum  naturam  reprehenderent, 
eosque  artis  expertes  ac  parum  diligenter  compositos  esse  dice- 
rent 23).  Sed  ne  nostra  quidem  aetate  (quod  ex  Hermanni  ver- 
bis  intelleximus)  desunt,  qui  Horatii  hexametrum  praesertim  in 
satiris  prae  heroico  parum  absolutum  ac  prope  mancum  esse 
putent ,  quia  nulla  sua  lege  vinctus  nimia  libertate  quadam  vel 
licentia  incedat,  ita  ut  parva  tantum  similitudo  cum  heroico  re- 
linquatur.  Qua  de  re,  qui  recte  vult  iudicare,  prorsus  necesse 
est  reputet,  utrum  poeta  aut  versibus  bene  faciendis  impar  aut 
desidia  quadam  commotus  limaeque  laborem,  ut  Lucilius  olim, 
metuens  nimium  sibi  indulserit.  ideoque  malos  hexametros  com- 
posuerit,  an,  (id  quod  nobis  quidem  persuasisssimum  est),  certam 
huius  generis  propriam  legem  secutus  simulata  quasi  neglegentia 


22)  Elem.  doctr.  metr.  pag.  353. 

23)  Hor.  Sat.  II,  1,  2  sq. 

artificium  suum  obtexerit.  In  hanc  sententiarn  iam  Danielus 
Heinsius  24)  discessit  et  postea  Carolus  Morgenstern  in  disser- 
tatione :  De  satirae  atque  epistulae  Horatianae  discrimine  pag. 
30  sequ.  Et  sane  quidem  Horatium  regulas,  quae  in  hexametris 
componendis  observandae  essent,  penitus  pernosse,  vel  inde  col- 
ligi  potest,  quod  in  Epodorum  libro  eodem  fere  tempore  con- 
scripto  bexametri  rectissimi  omnibusque  numeris  absoluti  inve- 
niuntur.  Ergo  etiamsi  in  posterioribus  praecipue  epistulis  ve- 
luti  in  ea,  quam  ad  Augustum25)  misit,  versus  ma^is  canori 
et  numeri  perfectiores  extent,  id  non  a  poetae  iudxio  aetate 
demum  emendato  repetendum  est,  sed  ex  discrimine  argumenti. 

Quoniam  enim  satira,  ut  iam  antea  vidimus,  in  diversorum 
hominum  moribus  studiisque  describendis  et  perstringendis  po- 
sita  est ,  et  |am  ob  caussam  in  elocutione  quotidiano  usui  ac- 
commodata  cum  comoedia  convenit,  eam  regulam  vel  legem 
sibi  proposuit  Horatius  ,  ut  haec  poesis  numeris  remotis  ni-hil 
distaret  a  sermone  quotidiano.  Itaque  Horatius  hoc  genus ,  quo 
in  numero  epistulas  quoque  refert,  „sermones  repentes  per  hu- 
mum''  26)  appellat  et  postulat  ut  poeta  „parcentis  viribus  atque 
Extenuantis  eas  consulto"  27)  vice  fungatur.  Inde  sequitur ,  ad 
quam  legem  compositionis  formam  revocaverit.  Quae  fere  haec 
e6t:  ut  quam  maxime  in  humili  scribendi  genere  imitando  ex- 
primatur  atque  effingatur  numeris  tantum  adstrictus  sermo  quo- 
tidianus,  qui  quidem,  quantum  fieri  possit,  ea,  quae  eius  propria 
sint,  retineat,  et  numeris  extenuatis  omnem  poeticam  vim  et 
gravitatem  vitet,  ut  satiricum  poetam  non  canentem  sed  loquen- 
tem  audiamus.  Restat  igitur,  ut  paucis  demonstreinus,  quibus- 
nam  rebus  et  qua  via  hanc  quotidiaui  sermonis  imitationem 
efiecerit  Horatius,  et  quomodo  numeros  imminuerit.    Ac  primum 


24)  De  salira  Horatiana  pag.  7  ed  Elzevir  1612. 

25)  ep.  II,  1. 

26)  Hor.  ep.  II,  1,  250. 
"27)  Hor.  sal.  I,  10,  13. 

quidem  eam  imitationem  invenimus  in  longioribus  rhetoricis 
verhorum  comprehensionibus,  quae  una  coustructione  cohaerentes 
per  eomplures  versus  ita  patent,  ut  versibus  non  evadant  partes 
ex  se  ipsis  aptae.  Saepenumero  in  Horatii  satiris  (rarius  in 
epistulis)  unus  idemque  ambitus,  verbis  praeterea  interpositis 
nonnunquaminterruptus,nonnullorum  versuum  seriem  amplectitur, 
versuum  terminos  nequaquam  respiciens,  id  quod  elocutionem  a 
poesis  vi  ac  natura  abhorrentem  reddit  et  sermoni  communi 
propiorem.  Deinde  haec  imitatio  eo  apparet,  quod  duo  versus 
ad  unum  enuntiatum  plane  coalescunt  vel  particulis  pronomini- 
busque  in  versuum  clausulis  positis,  vel  verbo  inter  duos  versus 
diviso. 

Tum  elisiones  et  ecthlipses ,  quas  vocant ,  huc  referendae 
sunt,  quae  et  frequentissime  et  in  particulis  vel  monosyllabis  ad- 
hiberi  solent.  Atque  etiam  multo  longius  latiusque  patet,  quam 
apud  alios  poetas  synicesis  quae  dicitur.  Praeterea  unius  syl- 
labae  clausulae  versui  heroico  haud  ita  usitatae  afferendae  sunt, 
quae  non  rarae  in  Horatii  hexametro  conspiciuntur.  De  omnibus 
his  rebus ,  quibus  apta  et  orationis  et  numerorum  inaequalitas 
efficitur,  conferre  licet,  quae  Kirchnerus  in  satirarum  editione 
in  medium  protulit  pag.  XXX — LXXIII. 

Etiamsi  igitur  numerorum  formam  ipso  initio,  quo  versus 
facere  coepit,  consulto  et  considerate  sibi  electam  semper  reti- 
nuisse  in  satiris  Horatium  videmus,  fatendum  tamen  est,  et  ad 
compositionis  formam  et  ad  res  aetatem  ac  mutata  poetae  studia 
vivendique  rationes  multum  valuisse  28).  Constat  enim  inter 
omnes  satiram  libri  primi  secundam,  quae  omnium  antiquissima 
est  habenda286),  acerbissimam  esse  et  procacissimam.  Ex  quo 
autem  Horatius  in  Maecenatis  consuetudinem  ascitus,  id  quod 
extremo  anno  septingentesimo  decimo  sexto  vel  ineunte  vere 
insequentis   factum    est,   ac  familiariter  eo  uti  coepit,  et  vitae 


28>  Franke  pag.  31  sequ. 
28  b)  Franke  pag.  8». 

eius  cooditio  et  aninius  haud  parum  iminutabatur  2t>).  Jam  vero 
eum  fundo  Sabino  a  Maecenate  donatus  omnibus  angustiis  libe- 
ratum  se  videret,  animum  eius  adversa  fortuna  exacerbatum 
mitigari  necesse  erat.  Quae  mutatio  adeo  praecipue  ex  satiris 
elucet,  ut  certum  discritnen  inter  primum  et  secundum  earum 
librum  statui  possit.  Apparet  enim  in  libri  primi  prioribus  po- 
tissimum  satiris  odium  quasi  erumpens ,  quarnquam  impetus, 
quibus  in  singulos  invehitur  Horatius,  nusquam  modum  egre- 
diuntur. 

Secundus  contra  liber  vel  ob  id  ipsum  perfectior  evasit, 
quia  tum  temporis  conscriptus  est,  cum  a  poetae  animo  tran- 
quilliore  ira  odiumque  plane  abhorrebat  30j.  Excellunt  autem 
eius  libri  satirae  inter  ceteras  etiam  eo ,  quod  variae  personae 
introducuntur,  earumque  ore  multa  aptius  et  concinnius  dicuntur, 
quam  si  ex  sua  persona  scriptor  dixisset.  Neque  solum  dia- 
logi  forma  Horatius  sed  etiam  perfecta  personarum  imitatione 
nsus  dramatici  paene  poetae,  quem  omniura  maxime  hominum 
animos  movere  constat,  vice  functus  est.  Aut  enim  ipsum  cum 
alio  quopiam  velut  in  prima  cum  Trebatio,  in  tertia  cum  Dama- 
sippo ,  in  quarta  cum  Catio,  in  septima  cum  Davo,  iu  octava 
cum  Fundanio  colloquentem,  aut  duas  personas  introductas  velut 
in  quinta  Ulixem  et  Tiresiam,  quod  in  animo  habet  poeta,  pro- 
ferentes,  aut  denique  aliquem  solum,  ut  in  secunda  Ofellum, 
enarrantem  videmus. 

Omnes  vero  personae  quam  aptissime  electae  sint,  et  quara 
bene  partes  sibi  attributas,  peragant  Carolus  Morgenstern  docet, 
qui  luculenter  haec  verba  facit  31). 

„Vix  prudentius  a  quoquam  ius  satirae  defensurus  respon- 
sum  de  malis  carminibus  petiisset  satiricus  quam  a  docto  Tre- 
batio  iuris  consulto  ?    Bonum  Ofellum  de  frugalitate  sermo  dece- 


29)  Franke  pag.  33. 

30)  Hor.  Sat.  II,  1,  U. 

31)  Dc  satirae  atque  epistulac  Horatianae  discrimine  pag.  55. 

bat :  an  nitiduin  Maecenatis  commensalem  decuisset  ?  Nemo 
mehercle  de  omnium  insania  dissereret  lepidius,  quam  quem 
omnes  insanum  non  temere  appellarent  Damasippus ;  nec  sapien- 
tiam  culinarianr  istam  doctlus  quisquam  enuclearet  Catio  ya- 
OTgoXoycu.  Heredipetae  autem  Romani  artem  docendi  personam 
quis  sustinuisset  non  solum  gravitate  iocosius  sed  etiam  munere 
ac  conditione  verius  quam  Tiresias  vates,  discendi  quam  Laer- 
tiades  sine  re  male  redux?  Quum  vero  se  ipsum  aliorum  ca- 
stigatorem  castigatione  dignum  vellet  praebere :  quemnam  calli- 
dius  introduxisset  opertum  latus  scilicet  nudantem  quam  illud, 
a  quo  non  peius  quidem  intelligeretur .  quam  ab  obtrectatorum 
turba  amicum  domino  mancipium  ?  Ridiculum  denique  beati 
Nasidieni  convivium  quis ,  quaeso,  enarrasset  maiore  et  fide  et 
lepore  quam  Fundanius  ille  Nasidieni  conviva  idemque  comicus .'* 

Nemo  igitur  negabit  satiras  secundi  libri  prioribus  perfec- 
tiores  esse  et  differentiam  temporum,  quibus  quisque  satirarum 
liber  a  poeta  scriptus  est,  plurimum  ad  id  efficiendum  valuisse. 
De  temporibus  autem  ,  quibus  satirae  conscriptae  sunt,  optime 
edocemur  accuratissima  illa,  quam  Frankius  scripsit,  disputatione, 
quae  inscribitur  „Fasti  Horatiani/'  Hic  enim  argumentis  undi- 
que  allatis  satiras  primi  libri  ab  anno  septingentesimo  decimo 
tertio  usque  ad  annum  septingentesimum  vigesimum  compositas 
et  singulatim  editas  esse  demonstravit.  Tunc  omnes  (prima  no- 
vissime  addita)  in  unum  librum  ac  corpus  esse  redactas  itaque 
dispositas  a  poeta ,  ut  prima  tantum  excepta  temporis  ubique 
servaretur  ordo.  Secundi  libri  satirarum  ab  anno  septingentesimo 
decimo  nono  usque  ad  septingentesimum  vigesimum  quartum 
couscriptarum  syllogen  eandem  respicere  in  singulissatiris  dige- 
rendis  temporum  seriem  quam  primi  libri,  non  minus  reddit 
probabile 32). 

Qui  duo  libri  quo  nomine  appellandi  sint,  etiamnunc  magna 


32)  Franke    pag.    21—42,    pag.  80:  de   libro  primo  pag.  82—108  de  libro  . 
secundo  pag.  109 — 122. 

est  ioter  doctos  honiines  discrepantia.  Seholiastae  enim  niemo- 
riae  tradunt ,  Horatium  ipsum  sermones  eos  inscripsisse.  Sed 
et  satiras  et  epistulas  poetam  hoc  uno  nomine  et  comprehendisse 
et  comprehendere  potuisse ,  praeter  locos  quosdam  *)  vel  eo 
manifestum  est,  quod  hoc  vocabulo  omnino  optimo  iure  unum- 
quodque  poesis  genus  ad  quotidiani  usus  orationem  conformatum 
et  accomodatum  denotari  potest.  Satirarum  autem  nomen,  quam- 
vis  codices  sermonum  titulum  exhibeant,  vel  per  se  aptum  est. 
Praeterea  satirae  nomine  ab  Horatio  ipso  hoc  poesis  genus 
commemoratum  invenimus  34).  Jam  vero  nonne  Lucilius,  ad 
cuius  exemplum  Horatius  totum  se  applicavit,  satiras,  quae  no- 
minautur,  conscripsit  ?  Non  Persii ,  simiae  Horatii,  poesis  sati- 
rica  et  est  et  ab  omnibus  habetur? 

Amplectuntur  contra  simili  modo  satirarum  nomine  anti- 
quiores  et  ii ,  quibus  fides  habenda  est,  auctores  una  et  satiras 
et  epistulas.  Quintilianus 35)  enim  Horatium  nil  nisi  iambos, 
carmina  lyrica,  satiras  sine  ulia  epistularum  mentione  compo- 
suisse  narrat.  Atque  Suetonius  cum  in  Horatii  vita„eum  habitu 
corporis  brevem  fuisse  atque  obesum,  qualis  et  a  semet  ipso  in 
satiris  describatur,"  prodit,  epistulam  primi  libri  vigesimam 
et  quartam  in  animo  habet.  Eadem  appellatione  Sidonius  Apolli- 
naris 36)  utrumque  corpus ,  quamvis  peculiaris  utriusque  tituli 
non  inscius,  complectitur :  „Non  quod  per  satiras,  epistularum 
sermonumque  sales,  novumque  epodon,  libros  carminis  ac  poeti- 

cam  artem voluit    sonare    Flaccus."     Eadem   est 

haec  distinctio ,  quam  a  poeta   ipso  profectam  esse ,  scholiastae 
nostri   dicunt.     Porphyrion37)    nempe:    „quamvis    satiram    esse 


33)  Hor.  ep.  II,  1,  251  u.  V.  4  sat.  I,  4,  42  ep.  II,  2,  59  ep.  I.  4,  1.  cf- 

Ribbeck  pag.  79. 

34)  Hor.  sat.  II,  1,  1  u.  II,  6,  17. 

35)  X,  1,  93  ff.  cf.  Ribbeck  pag.  80,  Franke  pag.  70. 

36)  carm.  IX,  223. 

37)  ad  satiram  I,  1,  1. 

opus  hoc  suum  Horatius  ipse  confiteatur  (Sat.  II5  l),tamen  pro- 
prios  titulos  ei  voluit  accommodare,  hos  priores  duos  libros  ser- 
monum  posteriores  epistularum  inscribens. 

Quae  cum  ita  sint,  satis  explorari  nequit,  quo  nomine  Hora- 
tius  duorum  priorum  librorum  eclogas  appellaverit,  utrum  ser- 
mones  an  satiras  inscripserit,  (quae  quidem  res  nullius  quoque 
momenti  est);  sed  verisimillimum,  eum  duorum  aliorum  librorum 
eclogis  epistularum  titulum  ex  ipsa  re  desuinptum,  quia  ad  ab- 
sentes  amicos  missae  sunt,  tribuisse.  Omnibus  vero  iam  ex  his, 
quae  de  titulis  diximus,  nullo  negotio  liquere  necesse  est,  et  sa- 
tiras  et  epistulas  cognatione  quadam  coniunctas  esse.  Atque 
adeo  extiterunt,  qui  ullum  inter  satiras  et  epistulas  esse  dis- 
crimen  praefracte  negarent,  ut  Casaubonus,  Weichertus  aliique. 
In  contrariam  vero  sententiam  nonnulli  alii  discesserunt ,  ut 
Kirchnerus  et  Morgenstern.  Hac  in  re  autem,  ut  ubique,  ii,  qui 
medium  quendara  cursum  tenebant,  a  veritate  minime  aberra- 
bant.  Est  enim  multum  commune,  nonnihil  diversi  in  satiris  et 
epistulis.  Ac  primum  quidem  formae  discrimen  manifestum  est, 
unde  omnia  alia  tanquam  ex  fonte  derivari  possunt. 

Sed  operae  pretium  est  paullo  accuratius  de  epistulis  Ho- 
ratii  poeticis  seorsim  disserere,  ut  de  earum  universo  geuere  et 
de  necessitudine,  quae  inter  eas  et  satiras  intercedat,  certiores 
fiarnus. 

Jam  rerum  natura  docet  epistularum  poeticarum  argumen- 
torum  varietatem  tantam  esse  quantam  vulgarium  epistularum 
neque  ullis  aliis  terminis  coerceri,  nisi  qui  poeticae  arti  omnino 
constituti  sunt.  Itaque  apud  Horatium  quoque  non  unam  tantum 
epistularum  speciem  invenimus ,  sed  duae  discernendae  sunt, 
quarum  una  familiaris,  altera  didactici  est  argumenti.  In  fami- 
liarium  epistularum  numero  referendae  sunt  tertia  ad  Julium 
Florum  missa,  qua  Horatius  de  absentibus  amicis,  quid  agant, 
sciscitatur ,  quarta  ad  Albium  Tibullum ,  quinta  ad  Torquatum, 
quos,  ut  apud  se  deversentur,  invitat,  tum  epistolium  ad  Celsum 
Albinovanum,  in  qua  se  parum  corpore  valere  nuntiat,  ex  eoque 

senectute  praernature  appropioquante  et  infirma  valetudine  ex- 
citata  morositas  elucet.  Accedunt  epistula  nona  ad  Tiberium 
Neronem  et  duodecima  ad  Iccium  commendaticiae,  undecima  ad 
Bullatium,  cui  Roma  vel  Italia  interdictum  esse  verisimillimum 
est,  quemque  ob  eam  rem  maerore  affectum  per  hasce  litteras 
consolatur;  decima  quinta,  in  qua  ex  Numonio  Vala  quaerit, 
qualia  sint  loca,  in  quae  valetudinis  causa  se  conferre  in  animo 
Labet;  denique  decima  tertia  ad  Vinium  Asellam  data ,  cui, 
quomodo  Augusto  carmina  ab  ipso  compositareddat,  praescribit. 
Omnes  hae  per  certam  occasionem  scriptae  missaeque  epistulae 
ita  comparatae  sunt,  ut  ad  earum,  quae  re  vera  et  sunt  litterae 
et  ab  omnibus  habentur,  formam  proxime  accedant,  atque  longius 
quam  didacticae  recedant  a  satiris,  quamquam  communis  cum 
illis  generis  esse  negandum  non  est.  Optimo  enim  iure  in  has 
quoque  epistulas  satirae  nomen  quadrat,  quia  eius  notione  ,  qna 
est  praecipue  apud  antiquiores  amplitudine,  unumquodque  va- 
rium  et  mixtum  poesis  genus  comprehenditur ,  medias  quasi 
partes  inter  prosam  orationem  et  poesin  obtinens.  Neque  quem- 
quam  fugiet  ludibrium  quoddam  facetum  ex  iisdem  emicare  et 
levem  cavillationejn ,  quae  maxime  apparet  in  epistula  decima 
quinta  (v.  26  sequ.)  et  decima  tertia  (v.  14  sequ.) ,  ubi  Maenius 
et  Pyrrhia  notantur.  Praeterea  per  omnes  omnino  hasce  epi- 
stulas  ironia  quaedam  a  satirarum  scriptoris  animo  consilioque 
non  abliorrens  perfusa  est,  quam  poeta  pariter  in  se  atque  in 
amicos  adhibet.  Jam  vero  non  deest  ista  morum  et  ipsius  poetae 
et  eorum ,  ad  quos  singulae  quaeque  epistulae  datae  sunt ,  et 
denique  eorum  ,  qui  in  iis  in  medium  proferuntur,  deseriptio 
eaque  ita  comparata,  ut  sit  una  et  grata  et  idonea.  Non  igitur 
hae  per  certam  occasionem  scriptae  epistulae,  quamvis  specie 
a  satira  diversae,  ita  ab  ea  discrepant ,  ut  non  eiusdem  generis 
notiones  et  in  animi  affectione  ,  qua  poeta  in  iis  componendis 
utatur,  et  in  ipsis  rebus,  quae  tractentur,  serventur  et  per- 
spiciantur. 

Altera  vero  epistularum  species  didactici  est  argumenti ,  et 

illae  ipsae  sunt  apud  Horatium  gravissimae  maximique  momenti 
et  dignae,  quae  familiaris  argumenti  epistoliis  pluris  aestimentur. 
Qua  in  specie  rerum,  quae  tractantur,  discrimine  statim  nova 
efficitur  distinctio.  Ethicae  enim  discernuntur  epistulae,  in  qui- 
bus  maxima  ex  parte  de  philosophia  et  de  bene  vivendi  arte 
disseritur,  et  criticae,  in  quibus  de  poeticis  litteris  earumque 
studio  disputatur,  velut  in  uberrimis  illis  libri  secundi  ad 
Augustum  et  ad  Florum  scriptis  atque  in  „Arte  poetiea"  ad 
Pisones  missa. 

Hae  igitur  didactici  argumenti  epistulae,  praecipue  ethicae, 
magna  necessitudine  cum  satira  coniunctae  sunt.  Utriusque 
enim  poesis  ethica  et  didactica  ratio  naturaque  propria  est,  ita 
tamen,  ut  in  epistulis  ad  docendum  potissimum  acpraecipiendum 
ad  monendum  atque  exhortandum  compositis  didactica  vis,  in 
satiris  ad  carpendos  homines,  ridendos ,  increpandos  conscriptis 
morum  descriptio  et  castigatio  primas  obtineat  partes.  Apparet, 
ut  ait  Carolus  Morgenstern38) ,  in  satiris  risor  facetus,  in  epi- 
stulis  comis  morum  magister.  Quod  cum  ex  aliis  rebus  tum  inde 
potissimum  intelligitur ,  quod  in  satiris  saepissime  singuli  nec 
raro  vivi  nominatim  perstringuntur,  in  epistulis  interdum  singuli 
quidem  notantur ,  sed  rarissime  vivi ,  neque  unquam  aperte. 
Cuius  discriminis  causam  ex  aetatis,  intra  quam_utrumque  cor- 
pus  perfectum  sit,  diiferentia  atque  ex  immutatis  poetae  studiis 
et  animi  affectionibus  vivendique  rationibus  repetendam  esse, 
Horatius  ipse  docet.  In  prima  enim  epistula,  quae  toti  libro 
prooemii  loco  addita  est,  et  propterea  de  uciverso  huius  poesis 
genere ,  quale  fuerit ,  et  de  poetae  consilio  nos  quodammodo 
edocet.  Horatius  affirmat  totum  se  versari  in  philosophia ,  atque 
carmina  lyrica  componere  desiisse  (v.  4  sequ.).  Non  sibi  eandem 
esse  aetatem  et  mentem  atque  antea,  ludicras  illas  res  se  non 
iam  decere,  unice  curare,  quid  sit  verum  atque  decens  (v.  11 
sequ.).     Quamobrem  in   epistulis   praecepta  philosopbica,    quae 


38)  These%  Xo    1. 

ad  vitam  vere  beatam  efficiendain  vehementer  pertinent,  amicis 
saepissime  traduntur,  in  satiris  rarissime,  itaque,  ut  semper  fere 
tecta  et  satirico  sale  quasi  condita  et  perfusa  sint.  Quod  si 
Frankius39)  epistolicam  lianc  poesin  tertium  perfectionis  gradum 
in  humili  illo  Horatii  genere  obtinere  statuit,  atque  eadem  ra- 
tioue  a  sermonibus  sua  forma  differre  iisque  praestare,  qua 
dramatica  librum  satirarum  secundum  a  priore,  huius  sententiam 
sine  ulla  dubitatione  comprobandam  esse  censeo ,  dummodo  epi- 
stulas  didactici  argumenti  respiciamus ,  neve  illas  per  certam 
occasionem  scriptas  admisceamus.  Illae  enim  interdum  eius- 
modi  sunt,  ut  re  vera  Horatius  eos,  ad  quos  datae  sunt,  non- 
nisi  certiores  facere  voluerit,  si  quid  esset,  quod  eos  scire  aut 
sua  aut  ipsorum  interesset.  Sed  ne  philosophicas  quidem  illas, 
quamquam  una  et  altera  satirae  simillima  est  eiusdemque  ge- 
neris ,  prorsus  cum  ea  convenire  ego  crediderim ,  quia  semper 
speciei  quaedam  differentia  ex  epistolica  forma  profecta  relin- 
quitur.  Quae  cum  in  omnibus  omnino  epistulis  servetur  ne- 
cesse  sit,  in  Horatianis  quoque  fieri  non  potuit,  quin  retineretur. 
Quem  ad  modum  enim  non  inscriptam  solum  alicui  personae 
esse  epistulam  sed  per  totam  etiam  epistulam  eius  rationem 
haberi  consentaneum  est,  ita  hanc  quoque  notam  maxime  ne- 
cessariam  in  Horatii  epistolica  poesi  apparere  naturae  est  con- 
veniens.  Inde  sequitur  ab  Horatio  in  epistulis  scribeudis  ora- 
tionem  primum  omuino  ad  eius,  ad  quem  daretur,  condifionern, 
tum  ad  peculiarem,  quae  inter  poetam  et  illum,  cui  scriberetur, 
intercederet,  rationem  conformari  oportuisse.  Qua  in  nota  prae- 
cipuum  discrimen  inter  epistulas  et  satiras  positum,  et  in  om- 
nibus  epistulis  peculiarem  hanc  rationem  observatam  esse  con- 
tendo.  Sane  quidem  concedo,  permulta  nos  fugere,  ex  quibus, 
qualis  ratio  illa  fuerit,  cogooscatur.  Atque  adeo  fatendum  est 
fore,  ut  nunquam  de  his  ,  quippe  quae  haud  dubie  saepius  ex 
intima  amicorum  familiaritate  pendeant,  satis  edoceri  et  erudiri 

39)  pag.  71. 

possimus.  Itaque  penitus  animis  nostris  mentibusque  mandan- 
dum  est,  quam  multa  nos  in  hoc  poesis  genere  latere  necesse 
sit,  atque  eam  ob  rem  hac  in  re  magis  ,  quam  alioquin,  caven- 
dum.,  ne,  si  quid  tectius  et  obscurius  nos  offendat,  ad  falsas 
certisque  documentis  destitutas  coniecturas  refugiarnus  40). 

In  eo  autem ,  '  quod  posui ,  semper  in  epistulis  Horatianis 
rationem  quandam  eius,  ad  quem  quaeque  missa  est,  habitam 
esse  perseverandum  censeo,  quaecunque  ad  id  infirmandum  et 
diluendum  afferuntur  ac  iam  allata  sunt.  Nam  si  qui  dicant, 
manifestum  esse  et  inter  omnes  constare  epistulam  decimam  ter- 
tiam  ad  Vinium  Asellam,  decimam  quartam  ad  vilicum  non,  ad 
quos  essent  scriptae ,  re  vera  datas  esse,  et  quasi  fictas:  iis 
respondendum  est,  nihil  omnino  referre,  utrum  personae,  ad 
quas  epistulae  seriptae  sunt ,  vixerint  necne ,  vixerint  modo  in 
poetae  mente  et  ita  effictae,  ut  omnes  in  se  habeant  numeros 
veritatis.  Personarum,  quae  ita  conformatae  sunt,  Horatium  in 
epistulis  eodem  modo  ac  vere  germanarum  rationem  habere  po- 
tuisse,  quis  est  quin  concedat?  Idem ,  quod  modo  probavimus, 
valet  quoque  de  epistula  vigesima,  quae  data  est  ad  eum,  qui 
nullus  est ,  nempe  ad  librum.  Praeterea  si  nonnullas  epistulas, 
quae  proprie  singulis  scriptae  sunt,  ita  tractatas  et  temperatas 
esse  invenimus  ,  ut  omnibus  promiscue  lectoribus  scriptae  esse 
videantur ,  illud  iis  non  vitio  sed  laudi  vertendum  est,  quia  di- 
dactica  haec  poesis,  quamquam  singulis  semper  certisque  per- 
sonis  praecepta  sua  demandat,  tamen  id  maxime  agit,  ut  quam 
plurimis  docendo  prosit.  Quod  nisi  poetae  consilium  fuisset, 
cur  tandem  totum  epistularum  librum  postea  pervulgavit,  cur 
ante  totius  libri  editionem  singulas  cum  amicis  communicavit, 
(id   quod    ex   verbis   epistulae  vigesimae   apparet,  ep.  I  20  4)? 

Quin   etiam  vel  ipso   initio,  quo  eas  composuit,   amicorum 
urbano  illi,  in  quo  versabatur,  circulo  destinatas  esse,  inde  intel- 


40)  cf.  Ribbeck  pag.  81. 

ligitur ,    quod  Augusti  laudes  nonnullis  locis41)    intextae  sunt. 

Quae  quamquam  ita  se  habent,  tamen  ne  ad  Maecenatem 
quidem  datas  epistulas  satiris  Maecenati  dedicatis  plane  esse 
exaequatas  contendere  ausim,  quia  utrisque  quamvis  externa 
quoque  forma  paene  paribus  proprium  quoddam  quasi  reser- 
vatum  manet.  Quod  ut  iu  omnibus  fere  epistulis  ita  in  his  prae- 
cipue  Wielandius42)  et  Carolus  Morgenstern  magna  et  interdum 
nimia  cum  subtilitate  enucleaverunt  indagaveruntque  ;  ultro 
autem  id  elucet  ex  septima  epistula. 

Circumspectis  omnibus  rebus  rationibusque  subductis,  mihi 
quidem  persuasum  est,  epistulas  cum  satiris  genere  plane  con- 
iunctas,  specie  magis  vel  minus  ab  illis  diversas  esse.  Atque 
idem  illorum  sententiam  laudo  et  comprobo,  qui  „aliquanto  ma- 
iorem  in  epistulis  elegantiam  numerorum  et  concinnitatem  quam 
in  sermonibus  43)u  ,,perfectiorem  elocutionem ,  severiorem  argu- 
mentorum  delectum,  altiorem  denique  tractationis  dignitatem 
eamque  poetae  ingenio,  menti,  aetati  consentaneam  u)  agnoscunt. 

In  temporibus,  quibus  haec  Horatii  poemata  conscripta  sunt, 
in  universum  definiendis,  Frankium,  cuius  argumentationi  hac 
in  re  summa  fides  habenda  est,  si  rursus  ,  ut  decet ,  sequemur 
ducem,  statuemus  epistulas  primi  libri  ab  anno  u.  c.  septingen- 
tesimo  trigesimo  usque  ad  VI  Idus  Dec.  anni  septingentesimi 
trigesimi  quarti  confectas  esse i5).  Siogulas  ante  totius  libri 
editionem  cum  amicis,  quorum  in  urbano  circulo  Horatius  vixit, 
communicatas  esse,  iam  supra  commemoravimus ,  sed  in  corpus 
redactas  et  ante  diem  Horatii  natalem  anni  u.  c.  734  evulgatas 
esse  ex  vigesima  epilogi  loco   addita  coniicitur46).     Etsi  autem 


41)  Hor.  ep.  I,  3,  7.     I,  5,  9.     I.  12,  25.    I,  13.    I,  16,  27.     I,  18,  56, 
I,  19,  43. 

42)  In  seiner  Uebersetzung  der  Episteln. 

43)  Godfr.  Herm.  Elem.  doclr.  melr.  pag.  353. 

44)  Franke  pag.  73. 

45)  Franke  pag.  69—75,  pag.  80. 

46)  Franke  pag.  198—206. 

singulae  epistulae  certis  temporum  indiciis  carent,  neque  tem- 
porum  in  iis  digerendis,  ut  in  satiris,  sed  argumentorum  ratio- 
nem  habitam  esse  fatendum  est,  tamen  nullam  libri  primi  epi- 
stulam  ne  duodecimam  quidem ,  quam  Ribbeckius  47)  anno  sep- 
tiDgentesimo  trigesimo  quinto  assignavit ,  post  totius  libri  edi- 
tionem  compositam  esse  credo.  Immo  Frankio  assentior ,  qui 
et  hanc  anno  734  annumeravit ,  et  omnino  omnes,  quae  nunc 
primo  libro  continentur  ,  iam  tum.  cum  Horatius  yolumen  illud 
ederet,  in  eo  extitisse  ipso  poeta  duce  verisimillimum  esse  con- 
tendit.  Secundi  libri  epistulae  quo  anno  scriptae  et  evulgatae 
sint  ,  nibil  certi  cognitum  atque  exploratum  habemus  ,  praeter- 
quam  quod  primo  iam  edito  et  post  carmen  saeculare  exaratae 
videntur  esse.  Ne  hoc  quidem  est  disceptandum,  utrum  omnino 
ab  Horatio  ipso  alter  liber  editus  sit ,  an  post  obitum  demum 
poetae  in  lucem  prodierit  48).  Atque  vel  etiam  magis  lubricum 
atque  incertum  est,  quod  de  „Arte  poetica"  scimus,  ne  dicam, 
nescimus.  Yalde  enim  id  ipsum  dubium  est,  num  „Ars  poetica4' 
ad  posteriorem  epistularum  librum  referenda  sit.  Quintilianus  49) 
quidem,  testis  ille  locupletissimus,  librum  de  „Arte  poetica"  se- 
paratim  laudat,  et  ex  scholiastarum  annotationibus  colligendum 
est ,  illius  poematis  sedem  in  codicibus  ab  epistulis  seiunctam 
fuisse ,  ut  nunc  etiam  in  Leidensi ,  Reginensi ,  Parisino.  Atque 
adeo  Frankii  animus  magis  eo  inclinat,  ut  arbitretur,  non  ex- 
tremis  poetae  annis  sed  vigenti  aetati  „Artem  poeticam"  adscri-» 
bendam  esse. 

In  hac  epistolica  poesi  utrum  Horatius  exemplum  alicuius 
secutus  sit,  an  hanc  formam  ipse  primus  invenerit,  nunc  paucis 
absolvamus.  Versibus  inclusae  epistulae  ad  amicos  datae  iam 
prius  apud  Graecos  in  usu  fuisse  videntur ,  quales  Catullus  in 
elegia  ad  Allium  quendam  imitatus  est,  atque  centum  annis  ante 


47)  Ribbeck.  cp.  pag.  84. 

48)  Franke  pag.  77,  Ribbeck.  pag. 
49^  VIII,  3,  60. 

Horatium  a  Muinmio  poeticas  epistulas  compositas  esse  memo- 
riae 50)  traditum  est.  Ergo  Horatius  hanc  formam  non  invenit 
quidem,  sed  quodammodo  novum  epistularum  poeticarum  genus 
condidit,  quia  argumenta  longe  diversa  iis  inseruit.  Antea  enim 
non  reperiuntur  grata  illa  sapientiae  et  bene  vivendi  praeeepta 
epistolica  forma  quasi  involucro  induta. 


His  de  universo  genere  satirarum  epistularumque  Horatii 
propositis,  nunc  ad  ea,  quae  nobis  de  sexta  et  decima  libri  primi 
epistula  dicenda  sunt,  transeamus,  et  primum  quidem  plenam 
sextae  ad  Numicium  datae  enarrationem  proferemus ,  quae  haec 
fere  est: 

Hominum  vita  vere  beata,  Numici,  si  ulla  re  continetur,  po- 
sita  est  in  „nil  admirando".  Homines,  qui  quidem  sempiterna 
beatitudine  frui  volunt,  nihil  debent  admirari ,  id  est  nunquam 
iis,  quaecunque  sunt  et  fiunt  in  rerum  natura ,  ita  commoveri, 
ut  aut  appetant  aut  timeant,  sed  omnes  res  tanti  modo,  quantum 
iis  re  vera  tribuendum  est,  aestimare  debent.  Jam  docti  quidem 
homines  caelestia,  insolita  ipsa,  ut  solis  lunaeque  defectus ,  sine 
ullo  timore  contemplantur ,  et  tu,  Numici,  terrae  et  maris  mu- 
nera,  quae  unice  luxuriae  inserviunt,  ut  aurum,  argentum,  mar- 
mor,  margaritas,  purpuram  pro  nihilo  putas:  idem  et  de  aura 
populari  et  de  honoribus,  quos  plurimi  tantopere  admirantur,  iu- 
dicandum  est.  Nam  ii,  qui  in  his  rebus,  ne  ferant  repulsam, 
timent,  ii  eodem  plane  modo  admirantur,  et  omnino  in  eodem 
loco  sunt,  atque  ii,  qui  illas  appetunt.  Semper  enim  et  cum 
admirando  et  cum  appetendo  timor  est  aeque  coniunctus,  quia, 
quodcunque  repente  et  ex  improviso    accidit,  mentem  et  eius,  • 

50)  Cicero.  ad  Atlicum  XIII,  6,  4. 

qui  appetit ,  et  illius,  qui  admiratur,  aeque  de  loco  suo  ita  de- 
movet,  ut  neuter  tranquillo  auimo  esse  possit.  Laetitia  et  dolor, 
cupiditas  et  metus  plane  eandem  animi  affectionem  efficiunt  in 
iis  hominibus,  (atque  ita  omnes  a  natura  comparati  suut.)  qui 
et,  si  res  ex  sententia  prospere  procedaut,  et,  si  nonsuccedant, 
in  admirationem  illam  omnem  modum  excedentein  coniiciantur. 
In  omnibus  autem  rebus  modus  adhibendus  est,  quoniam  ipsius 
virtutis  nimis  ardens  studium ,  tantum  abest ,  ut-  fructus  fundat, 
u t  obsit,  maleque  hominibus  eveniat.  Quod  si  de  virtutis  nimio 
studio  valet,  quanto  magis  de  rebus  multo  minoris  momenti  ? 
Perversum  igitur  est  toto  ex  animo  appetere  artificia,  ornamenta, 
res  pretiosas,  eloquentiae  laudem,  divitias :  quas  si  consequi  vis, 
in  foro  negotii  gerens  quasi  domicilium  ac  sedem  tuam  colloca, 
u e  Mutus  ille ,  obscuro  loco  natus,  coniugis  dote  forte  1'ocuple- 
tatus  tuam  moveat  et  habeat  admirationem.  Hae  omnes  cupi- 
ditates  et  immoderata  studia  vana  et  inania  sunt.  Ut  enim 
omnia  abscondita  tempore  in  lucem  proferuntur ,  omnia  vero 
nitentia  tempore  in  obscurum  et  occultum  relabuntur,  ut  igitur 
in  temporum  cursu  perpetua  est  vicissitudo,  ita  omnium  exter- 
norum  bonorum  aeterna  et  sempiterna  est  commutatio.  Hoc  noli 
unquam  oblivisci.  Omnia  enim  gloria,  divitiae,  denique  quae- 
cunque  comparantur :  —  unumquemque  hominem  utique  mori 
necesse  est,  atque  mortuum  omnia  relinquere.  Licet  te  viventem 
in  via  Appia  nemo  non  admiratus  sit ,  tamen  restat,  ut  aliud 
iter  ingrediaris  in*sepulcrum  vel  ad  inferos. 

Versu  vigesimo  octavo  et  iusequentibus  usque  ad  trigesimum 
primum  transitio  ad  alteram  epistulae  partem  continetur.  In 
priore  demonstratum  erat :  Ne  quid  admiraretur  homo,  ne  ad 
externa  bona  aliqua  cupiditate  ferretur,  quoniam  omnia  omit- 
tenda  essent,  simulac  mors  semper  hominibus  imminens  eum 
oppressisset.  A  mortis  imagine  poetam  facile  nulloque  negotio 
ad  morbi  imaginem  traduci ,  quis  est  quin  concedat?  Pergit 
igitur:  Qui  aegrotant,  inquit,  medicinam,  ut  corporis  morbo  li- 
berentur,  adhibent.     Atqui  illud  ,;admirari<;  in   animi  morborum 

nuniero  referendum  est,  horninesque,  quornious  vitae  felicitate 
fruantur,  vel  maxinie  impedit.  Virtus  una  vitam  vere  beatam 
reddit,  hanc  igitur  unice  sectare  omnibus  aliis  rebus  omissis. 
Sed  fingamus ,  nullo  in  pretio  virtutem  tibi  esse,  et  cassum  at- 
que  inane  quiddam  videri,  tum  sane  quidem  alia,  quae  vulgo 
bona  esse  putantur,  tibi  sunt  expetenda.  Quodsi  omnia  ad  uti- 
Htatem ,  quam  percipere  possis,  revoces,  summum  studium  et 
omnis  opera  in  divitiis  corradendis  tibi  collocanda  est.  Nempe 
pecunia ,  quae  a  vulgo  tanquam  regina  et  omnium  rerum  domi- 
natrix  colitur  et  praedicatur ,  multa  tibi  commoda  condonare  et 
largiri  potest.  Efficit  enim  ,  ut  uxorem  magna  dote  praeditam 
in  matrimonium  ducas,  ut  magna  fides  tibi  habeatur ,  ut  multis 
utaris  amicis,  ut  ipse,  quamvis  infimo  loco  ortus,  nobili  loco  natus 
et,  quamvis  deformis,  pulcher  et  venustus  esse  puteris,  ut  deni- 
que  omni  omnino  decore  praeter  ceteros  floreas.  Quid  refert, 
num  rex  Cappadocum  multos  habeat  servos,  cum  nullam  habeat 
pecuniam  ?  Illi  ut  par  fias ,  noli  operam  dare,  sed  bellum  Lu- 
culli  exemplum  imitandum  tibi  proponeodum  est,  qui  ne  scivit 
quidem ,  quantum  haberet,  (ut  docet  lepida  illa,  quam  profert, 
Horatius,  bistoria).  Omnino  autem  illa  demum  domus  digna  est, 
quae  dives  appelletur,  ubi  multa  et  redundant ,  et  dominum  fu- 
giunt,  et  furibus  prosunt.  Quodsi,  quid  haec  poetae  verba  ironia 
maxime  perfusa  sibi  velint,  enucleamus,  mihi  quidem  videtur, 
hoc  in  iis  quasi  inclusum  latere :  Perversissime  facere  eum,  qui 
in  divitiis  acquirendis  collocet  operam ;  homines  enim  ita  com- 
paratos  esse,  ut,  quo  plus  habeant,  eo  etiam  plus  comparare  ve- 
Hut  (cf.  v.  45) ,  ita  ut  nunquam  curarum  et  laborum  remissio 
appareat  (cf.  v.  48).  Atque  adeo  si  quis  re  vera  tam  infinitas, 
ut  olim  Lucullus,  opes  consecutus  esset,  quid  eum  iuvaret,  quo- 
niam  ipse  quidem  nesciret,  quantum  haberet,  et  ipse  minimum 
ex  iis  perciperet  fructum ,  sed  alii  velut  servi  furaces ,  ita  ut 
magis  aliis  quam  sibi  labores  suscepisse  videretur  ?  Cui  senten- 
tiarum  ordini  conclusio  subiecta  est  haec :  „Ergo, 

Si  res  sola  potest  facere  et  servare  beatum;'4 

}iRoc  primus  repetas  opus,  hoc  postremus  omittas". 

Quibus  in  versibus  ironiae  vis  ad  ipsam  parodiam 
augetur.  Sunt  enim  haec  verba  manifesta  parodia  primi 
et  secundi  huius  epistulae  versus.  Nam  cum  verbo  „rei" 
multae  et  diversae  subiectae  sint  significationes ,  cumque 
epistulae  initio  dictum  sit,  nullam  aliam  rem  nisi  illud  nihil  ad- 
mirari  homines  beatos  facere  et  servare  posse,  hic, 
quae  initio  dicta  sunt,  ridicule  et  iocose  ita  sunt  inversa ,  ut 
sententia  efficiatur  haec :  Itaque  si  r  e  s  (nempe  familiares)  u  n  i  c  e 
homines  beatos  facere  et  servare  possunt,  tum  om- 
nium,  qui,  ut  pecunias  sibi  comparent,  enixe  contendunt,  priums 
esto,  et  omnium,  qui  ab  ea  re  desistunt,  ultimus,  omnino  om- 
nium  ultimus.  Quam  in  partem  haec  Horatii  verba  accipienda 
sint,  ex  iis,  quae  attulimus,  non  iam  dubium  esse  potest. 

Sin  autem  neque  virtus ,  neque  divitiae  sed  auctoritas  et 
honores  vitae  felicitatem  efficiunt,  age,  omnibus  viribus  id  con- 
tendamus  et  enitamur.  Mercemur  nomenclatorem  ,  qui  nosmet 
moneat,  cui  dextra  porrigenda  sit ,  ut  id  quam  citissime  fiat, 
etiamsi  nonnunquam  corporis  aequilibrio  extrusi  in  cadendi  pe- 
riculum  deveniamus.  Hic  atque  ille ,  quamquam  infimo  loco 
natus ,  comiter  salutandus  est ,  ut  eorum  suffragio  adiuvemur. 
Ergo  versibus,  (49  55),  ni  failor,  haec  subiecta  est  ratio  leniter 
operta :  In  honoribus  quoque  ambendis  multas  esse  perferendas 
molestias  51);  quare  in  iis  vitae  felicitatem  non  esse  quaerendam. 

Sin  autem  „bene  vivere"  ex  corporis,  praecipue  epularum, 
voluptate  repetendum  esse  censes,  tum  ventri  deditus  vivas,  et 
omnia  ei  iucunda  grataque  undique  conquiras.  Venandi  studio, 
ut  olim  Gargilius,  omnium  risum  moveas,  intemperantia,  quippe 
qui  unice  corporis  voluptati  indulgeas ,  valetudinem  neglegas 
atque    perdas,  immemor,  quid  te  deceat,  indignus,  qui  sis  liber 


51)  Has  molestias  enumerat  Mamertinus  ita :  Ediscenda  omnium  nomina  j 
tributim  omnes  atque  etiam  singuli  salutandi;  prehensendae  obviorum  manus; 
omnibus  arridendum,  non  solum  cum  infimis  sed  etiam  cum  ignotis  familiaritatis 
imago  simulanda. 

et  ingenuiis  Roruae  civis ,  denique  omuem  humanitatem  exuens. 
His  igitur  versibus  luculenter  demonstratur ,  fieri  non  posse,  ut 
ex  corporis  voluptate,  qua  hominum  animi  ad  turpia  et  sordida 
studia'abiiciantur  ac  prosternantur,  vitae  felicitas  pendeat. 

Si  denique  ad  amorem  iocosque  omnem  vitae  iucunditatem 
revocas,  ad  hanc,  quam  tibi  proposuisti,  legem  vitam  tuam  plane 
conformes.  Atque  hoc  praeceptum  totius  epistulae  peroratio  quasi 
abrupte  adiuncta  excipit : 

„Vive  vale.  Si  quid  novisti  rectius  istis, 
Candidus  imperti ;  si'  non,  his  utere  mecum'1, 
quae  nos  iure  offendere  posset  ,  si  nobis  cum  philo- 
sopho  res  esset,  neque  cum  poeta  atque  cum  eo ,  qualis 
est  Horatius,  qui  lectores  requirit,  qui  nonnulla  sibi  divi- 
naoda  relinqui  ament.  Itaque  mihi  quidem  versibus  65  et  66 
Horatius  hoc  exprimere  voluisse  videtur :  Tu,  Numici ,  atque 
omnes,  qui  hanc  epistulam  legunt,  non  ignoraut,  vitae  felicitatem 
non  in  corporis  amore  iocisque  consistere  posse ,  quia  libido 
corpus  enervet,  et  bonam  valetudinem  labefactet  evertatque. 
Atque  ipse  Mimnermus,  quem  huius-  placiti  auctorem  Horatius 
laudat,  vitam  suam  ad  hoc  praeceptum  conformatam  semperne 
degit  beatam  25)  ?  Nonne  notum  est  eum  sexaginta  aut  plures 
annos  natum  formosae  tibicinae  amore  flagrasse,  quae  quidem 
poetae  amori  suo  amore  non  responderet,  ita  ut  animi  doloribus 
nequaquam  vacaret?  Quae  cum  ita  sint,  in  alterae  epistulae 
parte  Horatius  idem  ,  quod  in  priore ,  probasse  mihi  quidem  vi- 
detur:  nihil  aliud  nisi  virtutem  hominum  vitam  vere  beatam 
reddere,  atque  eam  pendere  ex  illo  nil  admirando.  Quamquam 
enim  ea,  quam  quisque  ad  bene  vivendum  sibi  constituerit ,  re- 
gula  ut  constantissime  servetur,  commendat,  sive  eam  in  divitiis, 
sive  in  honoribus,  sive  in  corporis  voluptate,  sive  in  amore  io- 
cisque  sitam  esse  censet,  tamen  cum  his  externis  bonis  tantas 
molestias  esse  coniunctas  docet,  ut  in  iis  vitae  felicitas  versari 


52)  AVicland  Uebersetzung  pag.  144.  Leipzig  1790. 

nequeat ,  sed  una  in  virtute.  Quare  opinor  epistulam  a  poeta 
concludi  in  hanc  sententiam  :  Equidem  a  partibus  eius,  qui^  ne 
quid  homines  admirentur,  praescribat,  sto  semperque  stabo.  Tu 
contra,  si  quid  rectius  cognoveris ,  ingenue  confitere  et  mecum 
communica;  si  non,  ad  meum  praeceptum  plane  conforma  vi- 
tam  tuam. 

Sed  ut  hanc ,  quam  attulimus,  enarrationem  fulciamus  et 
confirmemus  ,  iusta  huius  epistulae  explicatione  opus  est ,  ad 
quam  nunc  transibimus. 

Data  est  epistula  ad  Numicium  quendam  hominem  prorsus 
ignotum.  Sed  eum  Horatii  amicum  natu  minorem  fuisse  veri- 
simillimum  est,  quia  epistula  permultas  continet  admonitiones. 
Ex  qua  cum  de  Numicii  indole  moribusque  nihil  certi  explorari 
posset ,  nonnulli  eam  sine  ulla  peculiari  ratione  eius ,  ad  quem 
mitteretur,  conscriptam  censuerunt.  At  facere  non  possum, 
quin  credam,  Horatium,  „qui  nihil  inepte  molitur  53)",  huius  ar- 
gumenti  epistulam  non  ad  quemvis  fuisse  missurum ,  neque  pri- 
mariam  epistularum  legem,  ut  ratio  quaedam  haberetur  eius, 
cui  scriberetur ,  observaturum.  Neque  tamen  idem  Wielandio 
consentire  possum  aut  comprobare,  quae  ille  oculis  plus  quam 
Lynceis  vidit ,  quia ,  quae  profert,  certis  documentis  plane  sunt 
destituta  ;  qnamquam  non  omni  ex  parte  negandum  est,  fieri  non 
potuisse,  ut  Numicii  indoles  moresque  rerera  ii  fuerint ,  quales 
Wielandius  sola  coniectura  finxit.  Coniecturis  autem  in  his  rebus 
nos  nihil  consequi  posse.  libere  et  ingenue  fatendum  est,  atque 
satis  est  dexnonstrasse,  nos  hic  in  eo  loco  esse,  in  quo  multa 
nos  necessario  latere  iam  supra  commonuimus  54). 

Propter  versum  vigesimum  sextum  epistulam  post  annum 
729  conscriptam  necesse  est. 

V.  I.    Nil    admirari.     Plato  et  Aristoteles  55)   quum   ex 


53)  Morgenstern-  pag.  69—76. 

54)  Franke  pag.  204. 

55)  Theathet  pag.  155  D.  Metaphysik  I, 

adinirando  oirmeui  philosophiam  ortam  esse  affinnant,  non  hanc, 
quam  Horatius,  dicuut  admirationem,  sed  illam,  quae  nos  incitat 
ad  rerum  causas  investigandas.  Longe  autem  diversum  est 
Horatianum  illud  „nil  admirari"  quod  a  Pythagora  originem 
traxisse  Plutarchus  de  audiendio  cap.  13  his  verbis  prodit.  (Py- 
thagoras)  ek  (pi\oGo(pia$  e(pyo~sv  avrcv  Trsgtysyovsvai  ro  jxydsv 
J^avjxa^siv.  Atque  etiam  et  Stoicorum  et  Epicureorum  idem 
illud  placitum  ,,to  j.iydev  S-avjj,a^sivil  proprium  fuisse  fertur,  et 
ita  accipiendum ,  ut  haec  fere  insit  vis  ac  ratio :  Ne  unquam 
homines  aliqua  re,  quaecunque  sit,  ita  perturbentur,  ut  animi 
tranquillitatem  perdaut,  sed  omnes  res  tanti  modo  ,  quanti  re 
vera  sint,  faciant ;  ne  omnino  aliqua  cupiditate  ad  ullam  rem 
ferautur,  vel  aliquid  appetant  Hanc  significationem  Horatiano 
illi  praecepto  subiectam  esse ,  memoria  tenendum  est.  ne  totius 
epistulae  argumentum,  quid  sibi  velit,  nos  fugiat. 

una  solaque.  compositio  haec  non  pro  Graecismo  velut 
^sU  y.a)  jxovoc,"  ducenda  est,  sed  hac  geminatione  vim  enuncia- 
tionis  augeri  statuendum  est. 

Y.  3  hunc  solem.  Baxter  „huiic"  explicat:  verendum. 
Orelli :  §eixtikw$  ,,quein  omnes  admiramur ;"  sed  simpliciter  : 
solem,  quem  omnes  quotidie  oculis  nostris  spectamus. 

hunc  solem  —  imbuti  spectent.  Hoc  enunciatum 
Horatius  ut  factum  praemittit,  cui  comparationem  adiungit,  ex 
qua  haec  efficitur  conclusio :  Item  homines  se  gerant  in  externis 
bonis  ut  divitiis,  honoribus,  aestimandis. 

certis  momentis.  Orellius  :  motibus  semper  aequalibus 
circuitu  fixo,  (nach  bestimmten  Bewegungsgesetzen).  Sed  tres, 
quas  ille  simul  profert,  explicationes,  tres  notiones  continent  di- 
versas,  neque  unquam  momentum  et  motus  eiusdem  sunt  signi- 
ficationis.  Momentum  enim  primum  id  est,  quod  in  trutina 
momentum  facit56),  quod  efficit,  ut  librae  examen  in  unam 
quandam  partem  inclinet.     Deinde  momentum  est  id,  quod  om- 


56)  Cic  do  offic.   III,  3.  2. 

nino  rnultum  valet  ad  aliquam  rem.  In  aliam  partem  notio, 
quae  subest  verbo  momenti,  eo  inflectitur,  quod  momentum  exa- 
minis  palpitatione  subito  efficitur,  itaque  idem  illud  verbum 
temporis  puncti  significationem  assequitur.  Sunt  igitur  momenta 
temporis  puncta,  intra  quae  aliquid  fit,  et  „decedentia  certis 
tempora  momentis"  quaecunque  fiunt  de  coelo  et  definita  sunt 
cursu  siderum,  quae  certis  temporis  punctis  cursum  suum  con- 
ficiunt  cf.  ep.  I,  10,  16. 

decedentia:  ex  aliquo  loco  decedere  et  alii locum  cedere. 
V.  5  spectent.  Quoniam  „spectare"  hic  eandem  fere, 
quam  admirari ,  habet  vim  ,  hic  non  simpliciter  coelestia ,  quae 
nullius  movent  admirationem ,  sed  insolita  caelestia,  ut  solis 
lunaequedefectus,fulgura,tonitruaaliaque/x£r£o;paintelligendasunt. 
Y.  7  ludicra.  Etsi  ludicra  interdum  apud  Livium  pro 
ludis  publicis,  circensibus  et  gladiatoriis ,  extare  invenimus, 
tamen  hoc  loco  hanc,  quae  antea  omnium  habebat  assensum, 
interpretationem  comprobare  nequeo.  Quid  enim  ?  Num  putan- 
dum  est,  ludos  publicos  et  plausus  atque  honores  consimilem, 
ut  necesse  est,  efficere  notionem  nedum  eandem  ?  Deinde  ho- 
mines  sane  quidem  ludos  admirari  possunt  iisque  commoveri ; 
sed  per  totam  hanc  epistulam  in  admirando  alia  quaedam  vis 
inest,  quae  plane  fere  cum  expetendi  vi  convenit.  Atqui  nun- 
quam  ludi  ita  expetuntur,  uti  expetuntur  divitiae,  plausus,  quo- 
rum  in  possessionem  homines  pervenire  student.  Non  igitur  hoc 
loco  „ludicra"  pro  ludis  posita,  sed  aliam  explicationis  rationem 
ineundam  esse  puto.  Atque  Hauptii  quidem  sequor  interpreta- 
tionem,  qui  ita  interpungit: 

„Quid  censes  munera  terrae 
Quid  maris  extremos  Arabas  ditantis  et  Indos? 
Ludicra  [' 
Tum   illud  „ludrica''   scilicet  „suntu  vel   „esse  censesu  iu- 
dicii  cuiusdam  interpositi  locum  obtinet ;  et   verborum  sententia 
satis  est  bona   et   aptior   quam  Vossii,   qui    („Quid  maris    ex- 
tremos    Arabas     ditantis     et    Indos    Ludicra?*')    interpungens 

„ludicra  maris  munera"  (des  Meeres  Spieltand)  connectit. 
plausus  etamici  donaQuiritis.  Haec verba uni et alteri 
magis  temporibus  liberae  rei  publicae  accomodata  esse  videantur,  ne- 
que  illi  rerum  statui,  qualis  tunc  erat.  Maxima enim  ex  parte  honores 
ab  Augusto  ipso,  penes  quem  summa  erat  omnium  rerum,  mandatos 
esse  scimiis.  Sed  in  memoriam  nostram  revocemus  necesse  est, 
Augustum,  qua  esset  eximia  rerum  civilium  peritia,  nihil  anti- 
quius  habuisse,  quam  ut  simulata  liberae  rei  publicae  species 
servaretur.  Atque  adeo  Suetouius 57),  eum  „ad  speciem  certe 
comitiorum  pristinum  ius  reduxisse",  memoriae  tradit. 

Neque  silentio  praetereundum  est,  veteres  liberae  rei  pub- 
licae  recordationes  mansisse  58)  praecipue  in  poesi ,  quae  ex  iis 
quasi  pendet  et  definitur.  Restat,  ut  id,  quod  summum  est,  affe- 
ramus.  Anno  enim  732  in  pristinam  libertatem  res  publica 
restitui  videbatur,  propterea  quod  Augustus  consulatu  ad  se  de 
lato  se  abdicavit,  et  anno  733  in  Siciliam  se  contulit,  ubi  ad 
735  versabatur.  Etiam  septingentesimo  trigesimo  secundo  anno 
Murena  et  Caepio  coniurationem  feceraut,  et  in  consulibus  cre- 
andis  seditio  erat  exorta,  quam  aegre  pacavit  Agrippa.  Simile 
quiddam  in  consulibus  creandis  anno  734  factum  erat.  Quae 
omnia  inprimis  Caesaris  abseutia  communis  libertatis  studium 
refrigescens  denuo  ita  excitaverunt ,  ut  illis  temporibus  novan- 
darum  rerum  indicia  saepius  apparerent. 

V.  11  Exterret  perversum  et  absurdum  est  propter  pa- 
voris  vocabulum,  quod  praemissum  est,  itaque  Marklandius  con- 
iectura  posuit  ,,exercet",  id  quod  sententiam  haud  ita  aptiorem 
reddit.  Praeclare  vero  restituit  „externat"  Fr.  Jacobsius,  quera 
Hauptius  et  Meineckius  secuti  sunt 59). 

V.  17  Artes  hoc  loco  et  Od.  IV  8,  5  pro  artificiis  dictae 
sunt ,    qua   significatione  hoc  verbum   instructum  fuisse  praeter 


57)  Suet.  Octav.  cap.  40. 

58)  Wicland  pag.  129—135. 

59)  cf.  Laclimann  ad  Lucretium  pag.  266. 

bos  locos  nunquam  quidem  in  Romanorum  litteris  ,  quae  ad  no- 
stram  venerunt  memoriam,  reperimus.  Similiter  at  tamen  di- 
verse  Vergilius  in  Aeneide  V  359  artis  vocabulo  utitur,  prop- 
terea  .diverse,  quod  adiungitur  genitivus,  quo  denotatur  opifex. 
Apud  Graecos  eodem  modo,  quo  „ars"  bic  apud  Horatium, 
„T£%vv>"  usurpatur ,  atque  simili  quadam  ratione  nixa  vox 
„%£?(?£; 60)"  quoque  in  eundem  usum  pervenit,  cui  verbo  apud 
Romanos  „manus"  plane  respondent.  Designantur  igitur  bis 
artibus  artificia  ab  egregiis  meliorum  temporum  (inde  a  Pericle 
usque  ad  Alexandrum  Magnum)  artificibus  confecta. 

V,  20  mane  —  vespertinus.  Temporis  adverbio  „mane" 
oppositum  est  temporis  adiectivum  ,,vespertinusu.  Haec  tem- 
poris  adiectivorum  adverbiorumque  commutatio 61)  vulgo  Grae- 
cismus  appellatur ,  quia  apud  .Graecos  est  frequentissima.  Sed 
nequaquam  est  necessarium  statuere"  Romanos  banc  dictionem 
a  Graecis  mutuatos  esse. 

Adiectivum  enim  semper  substantiae  cuiusdam  qualitatem, 
ut  ita  dicam,  exprimit,  adverbium  contra  modalitatem,  qua  vel 
aliquid  agimus  vel  omnino  aliquid  fit;  quorum  prius  nempe  ad- 
iectivum,  ex  acriore  animi  perceptione  profectum  fatendum  est. 
Atque  adeo  Latinae  linguae  usus  eo  progressus  est,  ut  parti- 
cula,  quae  est  „non"  permutata  sit  in  adiectivum,  quod  est 
„nullus",  veluti  in  illo  antiquiore  loquendi  more,  qui  est  „nnllus 
dico'%  „nullus  dubito  62)",  ubi  actionis  loco  subiectum  ipsum  ne- 
gatur,  de  quo  tamen  aliquid  praedicatur.  ludicandum  autem  est, 
bunc  dicendi  modum  non  solum  Romanorum  linguae  proprium 
fuisse  sed  etiam  omnibus  linguis  in  primordiis  saltem  esse  na- 
turalem. 

Y.  22.  Mutus.    Bentleius63)   ex  Gruteri  tbesauro   302.   1. 


60)  Sophocles.  Oed,  Col.  471, 

61)  Zumpt.  §  682. 

62)  Zumpt.  §688. 

63)  Editio  III  Amsterdam  pag.  562, 

testatur  uoiuen  esse  „Mutum"  non  „Muciumu.  Quamquam  autem 
homo  prorsus  ignotus  est,  tamen  eum  Horatii  aequalem  fuisse, 
neque  eius  nomen  fictum  pro  certo  putare  possumus ,  quia  non 
erat,  cur  nomen  fingeretur.  Finguntur  enim  nominaj  si  is,  quem 
scriptor  designare  vult,  plane  est  omnibus  perspicuus,  deinde 
si  quid  vulgare  ac  de  medio  sumptum  profertur ,  quod  in  sex- 
centos  aeque  homines  cadat.  Sed  neutrum  de  hoc  homine  dici 
potest ;  nam  ea,  quae  pronuntiantur ,  eius  modi  sunt,  ut  in  cer- 
tum  modo  hominem  quadrent.  Erat  igitur  Mutus  homo  dives, 
praecipue  agris  fundisque  locuples,  qnos  mulier  ipsi  detulit,  idem- 
que  obscuro  loco  natus ,  atque  hunc  quidem  Horatius  pristino 
illo  Satirarum  more  oblique  carpit. 

V.  21.  emetat.  „Emetere;<  est  verbum,  quod  Grammatici 
aira^  sigy)jj.ivov  dicunt ,  qualium  Horatius  multo  pluribus,  quam 
alii,  qui  eo  tempore  vixerunt,  poetae,  utitur. 

Indignum  saepe  uncis  inclusum  invenimus ;  utrum  autem 
affirmative  sit  positum,  an  exclamationis  vice  fungatur,  semper 
docet  sententiarum  nexus.  Interdum,  ut  hic,  alia  quoque  verba 
in  interclusionem,    quam    Graeci  vocant  irdqsvd-soiv,  inseruntur. 

„Mirabilis"  respicit  ad  illud  „nil  admirari''  in  primo 
versu  eodem  modo  ut  „spectent"  v.  5  ^spectanda"  v.  8  „mi- 
ratur"  v.  9  „torpet"  v.  14  „suspice"  v.  17  „gaude"  v.  18  „bene 
notunr'  25  v.  24  „In  apricum"  haud  dubie  a  poeta  ornate 
dictum  pro  eo,  quod  est  „in  apertum". 

26.  Porticus  Agrippae.  Qui  porticu  Pantheum  quod 
Agrippa  anno  729  aedificavit,  designari  existimant,  ideo  non 
satis  recte  iudicant,  quia  porticus  illa  sedecim  columnis  suf- 
fulta  utique  minoris  fuit  spatii,  quam  ut  ibi  deambularent,  qui- 
cunque  nobilitate  et  elegantia  Romae  inter  ceteros  excellerent. 
Intelligenda  vero  est  porticus  Neptuni  vel  Argonautarum ,  id, 
quod  primus  vidit  Weichertus.  (cf.  Cassium  Dionem  53,  27. 
Heinrich  ad  Juvenalem  YI,  153.  Becker  Topographie). 

Numa  quo  devenit  et  Ancus64).    Anci  inprimis  probi 

64)  cf.   Lucret.  III,   1037  ff. 

illius  regis  nomen  velut  in  proverbium  venerat ,  uude  Romaui 
mortis  solatium  peterent,  cum  animo  reputantes  alios  quoque 
eosque  clarissimos  homiues  iam  vita  defunetos  esse ,  quos  quasi 
malorum  socios  apud  iuferos  habituri  essent. 

V.  28  latus  aut  renes.     ttXevoItii;  vj  vs(pfirig. 

Hunc  versum  quoniam  iisdem  verbis  expressus  iam  in 
SatirisII3,  163  legitur  C.  F.  Hermannus  in  Progr.  Marbrg.  1838 
pag.  15  delendum  esse  censuit.  Is  enim  recte  regulam  illam 
proposuit,  ubicunque  in  Horatii  scripti3  unus  idemque  versus 
bis  reperiatur,  utique  semel  ab  editoribus  tollendum  esse  ,  nisi 
forte  distincta  et  manifesta  unius  loci  ad  alterum  relatio  sit  in- 
iecta.  Sed  in  eo  peceat  Hermannus,  quod  hoc  in  loco  versum 
extinctum  vult ,  ubi  plane  necessarius  est ,  cum  in  satiris  sit 
supervacaneus. 

31.  putes.  Hanc  lectionem  Bentleius  optimis  tribus,  quos 
excussit,  codicibus  atque  Cruquius  quinque  sed  non  antiquissimo 
Blandiniano ,  cui  semper  fere  summa  fides  habenda  est,  stabi- 
livit.  Hic  enim  una  cum  Gothano  et  Orellii  optimo  codice  ex- 
hibet  „putas" ,  id  quod  plerique  omnino  praebent ,  quod- 
que  per  se  non  est  vituperandum,  quia  ita  enunciatum  simpli- 
citer  assertorice  ponitur.  Est  igitur  „putas"  lectio  auctoritate 
confirmata  minime  spernenda,  sed  equidem  tamen  eam ,  quae 
est  ,,putes",  ideo  praefero,  quia  lectionem  explicatu  difficiliorem 
in  codicibus  ex  faciliore  exortam  esse,  nemo  mihi  persuadebit. 
Immo  contrarium  semper  fiieri  solet;  quam  ob  rem  mihi  quidem 
..putes",  quod  est  difficilius  explicatu,  vera  lectio  videtur  esse, 
praesertim  cum  utraque  testimoniis  aeq-ie.  paene  fide  dignis 
sancita  sit ,  et  mihi  ,;putes"  lectio  in  toto  sententiarum  nexu 
aptior  appareat  )cfr.  quae  infra  contra  Bibbeckium  disputa- 
vimus).  Atque  etiam  Bentleius  hanc  recepit  lectionem ,  sed 
interrogationis  forma,  qua  induit  enunciatum,  sententiam  non 
tam  aptam  reddidit,  quam  si  colo  distinguimus,  atque  enunciato 
concessionis  vim  subiicimus. 

Verba   hoc   loco  in  praegnantem  quandam   significationem 

conversa  ab  Horatio  adhibita  esse  reperimus,  ita  ut  in  iis  notio 
„nil  nisi  verba"  insit ,  quibus  aliis  in  locis  semper  res  oppo- 
mintur.  Pluralis  autem  forma  quomodo  explicanda  sit,  ex  lin- 
guae  usu,  quo  haec  dictio  quasi  in  formulam  abierat,  petenda 
est,  ut  apud  Graecos  .,\6yoi".  Neque  raro  egya  et  X0705,  Xoyoi 
et  egyov,  ovojxara  et  tgyov ,  ubi  numeri  quasi  decussantur ,  ut 
inter  se  contraria  posita  sunt 65).  Cum  sententia  autem,  quae 
subest  Horatiano  huic :  „Virtutem  verba  putes  et  lucum  ligua" 
conveniunt,  quae  leguntur  apud  Cassium  Dionem  47,  49  etapud 
Plutarchum  Moralia  lG5a,  haud  dubie  ex  tragico  quodam  ,  cuius 
nomen  non  extat ,  deprompta.  Praeterea  cf.  Cic.  Tusc.  V  41 
et  119  et  Ep.  I  17.  41. 

"et  lucum  ligna.  „Et"  coniunctionem  copulativam  Bent- 
leii  optimi  et  omnes  omnino  boni  libri  exhibent,  cum  in  aliis 
„ut",  comparationis  particula,  legatur.  Ac  sane  quidem  „et", 
bonorum  scriptorum  lectio,  praestantior  mihi  videtur  esse  ea  de 
causa,  quod  in  ,,ut"  comparationis  particula  aliquid  ambiguitatis 
remanere  puto,  quam  iam  antea  Bentleius  Torrentium  secutus 
ita  disserens  detexit :  „Nec  vero,  inquit,  „parum  inter  est"  „et" 
an  „ut"  legas  :  „prius  indicabit  aeque  aut  magis  esse  difficile 
religione.n  abnegare  quam  virtutem  ;  posterius,  virtutem  quidem 
veri  speciem  habere,  religionem  vero  et  Flacco  et  plerisque  aliis 
inter  fabulas  numerari.  Quod  et  probe  animadvertit  Torrentius 
qui :  „Omnino"  inquit  „legendum  est  ^etlucum'1:  nam  retenta 
vulgari  lectione  videri  possit  Horatius  de  luco  id  sentire,  quod 
alterum  rogat:  et  seusisse  quidem  credo;  sed  ita  sentire  hoc 
loco  noluit." 

Ribbeckius  66)  autem,  quamquam  illud  ei  concedo  ,  nos  non 
necessario,  si  „ut"  retinemus ,  Horatio  ipsi  impie  dictum  attri- 
buere,  tamen  quid  voluerit  dicens,  comparationis  particula  „ut" 
sententiae   consensum   et  unitatem    astrictius  quodammodo  con- 


65)  cf.  Porson  Euripidcs  Phocniss.  512- 
6G)  pag.   137. 

tineri  atque  eoerceri,  plane  me  fugit.  Imnio  apud  Horatium 
saepissime  comparationis  membra  sive  coniunctione  copulativa 
,,et"  sive  prorsus  apposite  dicta  plane  invicem  exaequentur. 

Y.  32  occupet.  Yerbum  „occupare"  ab  interpretibus  in 
diversas  partes  est  explicatum.  Et  Kriigerus  quidem  idein,  va- 
lere  contendit,  quod  Graecum  illud  „(p5a'v£iv"  id  est  „in  agendo 
aliquid  celeriorem  esse  quam  alium  quendam".  Neque  aliter 
Orellius  aliique  interpretabantur  ,  cum  „occupare"  verbum  pro 
„praeoccupare"  positum  esse  statuebant.  Occupare  vero  a  „ca- 
pere"  verbo  est  derivandum,  neque  quidquam  sibi  vult  aliud 
atque  „aliqua  re  vel  aliquo  loco  potiri",  quam  significationem 
ex  „ob"  praepositione  maxime  pendere  „obtinere"  verbum  com- 
positum  manifestissime  docet.  Idem  valet  „occupare"  apud 
Horatium  in  carminibus  II  12.  28  ,  in  quibus  illud  verbum  cum 
infinitivo  est  coniunctum.  Est  igitur  enunciati  sententia:  Quam 
segnis  es !    Immo  enixe  eontende,  ut  portu  potiaris. 

V.  35.  Et  quae  pars  quadrat  acervum  id  esteapars, 
quae  primam  partem  quadruplam  reddit.  Ceterum  verbum 
„quadrare"  raro  propriam  et  primam  significationem  servat, 
sed  plerumque  transitive  est  „apte  complere,  absolvere"  intran- 
sitive  „congruere,  convenire ,  consentire"  (Orellius).  Retinet 
autem  praeter  liunc,  de  quo  agimus,  locum  principalem  et  pro- 
priam  significationem  in  compositione,  quae  est  „tignaquadrare". 

36  Scilicet  et  videlicet  et  nimirum  et  nempe  coniunc- 
tiones  ironiam,  quae  in  tota  sententia  versatur,  dilucidam  modo 
et  distinctam  faciunt,  per  se  cuiusvis  ironiae  expertes. 

Y.  38   bene  nummatum  cf.  Cic.  de  leg.  agr.  II,  22,  59. 

Suadela  Yenusque.  Suadela  vel,  ut  ab  Ennio  apud 
Ciceronem  (in  Bruto  15,  59)  appellatur,  Suada,  quae  forma  pro- 
prie  est  adiectiva ,  dum  Suadela  substantivi  vice  fungitur,  est 
dea,  quam  Graeci  vocant  HfiSdv.  Neque  solum  simpliciter,  ut 
persuadendi  dea ,  in  honore  habebatur ,  sed  etiam  ut  cuiusvis 
decoris  patrona  colebatur.  Itaque  Athenis  una  cum  Aphrodite 
adorabatur,  atque  etiam  in  monumentis  simul   cum  ea  comparet 

efficta.  „Ela"  autem  exitus ,  quo  terminatur  Suadela ,  semper 
habet,  (ut  omnia,  quae  ita  exeunt  verba,)  „e"  in  syllaba  pen- 
ultima  natura  longum,  sive  est  perscriptum  „ela"  sive  „ella". 
„L"  vero  littera  utrum  semel  sit  ponenda  an  geminata,  Lach- 
mannus67)  proposuit  legem,  quae,  quamquam  non  omnibus  tem- 
poribus  accurate  est  observata ,  ut  fieri  solet  in  orthographiae 
praeceptis,  tamen  optimis  temporibus  vulgo  paene  est  spectata, 
nempe  hanc:  Si  ante  „ela"  brevis  syllaba  antecedit,  „1"  con- 
sonans  geminenda  est,  ut  in  „loquella",  „querella",  sin  autem 
antecedit  syllaba  producta,  semel  est  perscribenda. 

39  mancipiis.  Cappadocum  regis  imperio  subiectos  ludi- 
brio  cum  faceto  ad  unum  omnes  Horatius  appellat  mancipia; 
non,  ut  nonnulli  existimant,  eos  tantum  ,  qui  re  vera  eius  servi 
vel  vernae  erant.  Et  quia  semper  Cappadocum  reges  inopia 
quadam  premebantur,  (ut  Cicero  68)  memoriae  prodit,)  ad  pecu- 
niam  sibi  comparandam  imperio  suo  parentes  venumdabant. 
Sed  Romae  hi  servi  rudes  atque  pravi  habebantur  neque  ullo 
erant  in  pretio.  Est  igitur  nullius  momenti  talis  rex,  qualis 
erat  Archelaus  (718 — 771),  quem  haud  dubie  respicit  poeta. 

Ne  fueris  hic  tu.  Usu  venit  hoc  loco  id ,  ad  quod  iam 
supra  mentem  advertimus :  comparationis  vim  adeo  augeri ,  ut 
utrumque  eius  membrum  plane  exaequetur  69)  cf.  epp.  I.  15,  42. 

v.  44.  partem  vel  tolleret  omnes*  Sunt  haeo  verba 
exemplum  eius  figurae,  quam  Grammatici  „a7ro  koivov"  vocant. 
Apparet  enim  „vel  tolleret"  verba,  quamquam  ante  ,,omnes" 
demum  verbum  posita  sint ,  tamen  etiam  ad  prius,  quod  est 
„partem"  suggerenda  esse  ,  ita  ut  plena  sententia  haec  sit :  vel 
tolleret  partem  vel  tolleret  omnes. 

49)  Species  id  est,  quod  oculis  cernitur,  forma  externa, 
unde  duplex  huius  verbi  usus  deducitur.   Primum  enim  id,  quod 


67)  ad  Lucietium  pag.  204. 

68)  epp.  ad  AUicum  IV,  1,  4  ct  VI,  3,  5. 

69)  cf.  pag.  44. 

eernitur,  eiusmodi  esse  potest,  ut  dignum  sit ,  quod  ab  omnibtis 
adspiciatur,  atque  hoc  modo  „speciesc-  vocabulum  corporis  pul- 
chritudinis  significationem  induit,  et  cum  non  solum  corporis 
sed  etiam  animi  virtutes  dignae  sint,  quae  aspiciantur  ,  aucto- 
ritatis  vel  dignitatis  siguificationem  assecutum  est,  qua  hoc  iu 
loco  praeditum  invenimus. 

Est  igitur  vis ,  quae  subiecta  est  huic  vocabulo ,  hoc  modo 
in  praegnantem  quandam  significationem  deflexa.  Deinde  iis, 
quae  oculis  cernuntur,  partes  interiores,  quae  oculis  videri  non 
possunt,  oppcnuntur,  itaque  ,,species '  vocabulum  idem  valet, 
quod  species  simulata,  cui  res,  quales  reapse  suot,  non  respou- 
dent:  et  quoniam  homines  res  notis,  quae  conspiciuntur,  distin- 
guunt,  idem  est,  quod  nos  nunc  in  arle  logica  „speciems<  vo- 
camus.  Denique  apud  mercatores  sunt  species  odores  et  condi- 
menta  ex  Tndia  vel  Arabia  apportata. 

51.  trans  pondera.  Acron  atque  recentiores  nonnulli 
interpretes  lapides  aliaque  ponderosa,  quae  impediunt,  quominus 
iste  honores  captans  progredi  possit,  pondera  esse  voluerunt 
Sed  haec  explicatio  minime  est  apta  ad  totum  sententiarum 
nesum.  Alii  contra  de  toga  ponderosa  cogitarunt.  Attamen 
qui  fieri  potest,  ut  pondus  idem  sit  ac  toga?  Longius  quoque 
repetitum  videtur,  quod  profert  Orellius  qui:  „Propola1',  inquit, 
„in  taberna  sedens  ante  se  habet  positam  trutinam  ac  pondera, 
ad  quae  merces  suas,  oleum,  piper,  thus,  sagalma,  ceteraadven- 
toribus  vendit.  Iam  qui  honores  non  captat,  transit  ne  intuens 
quidem  infimae  sortis  hominem;  ambitiosus  a  sedulo  nomen- 
clatore  iubetur  ei  trans  sordidum  istum  apparatum 
ponderum  ac  mensurarum  dextram  aeque  comiter  porri- 
gere,  ac  si  familiaris  esset,  sperans  fore,  ut  eius  suffragium  sibi 
conciliet."  Rectam  vero  explicationem  primus  proposuit  Jo- 
hannes  Matthias  Gessnerus,  quam  Lachmannus  ad  Lucretium 
II  228  longius  et  accuratius  persecutus  est,  Sunt  enim  pondera 
seeundum  eorum  sententiam  partes  per  corpus  quoddam  recte 
et  aeque  divisae   ac  distributae  itaque  aequilibrium.    Haec  ex- 

plicatio ,  quara  iam  in  enarratioDe  respeximus ,  universo  eum 
nexu  plane  congruit  70J. 

52)  Fabia,  Velina  scilicet  „tribus"  ellipsis  usitatissima. 

Importunus  is  est,  qui  nullam  cuiusquam  reinequetem- 
poris  neque  loci  rationem  habet.     (Germanice :    „rucksichtslos.") 

adoptare  hic  idem  est  ac  salutare. 

58)  De  Gargilio  quod  produnt  scholiastae,  ex  hoc  tantum 
Horatii  loco  desumptum  est.  Historia  autem,  quae  de  illo  nar- 
ratur,  non  ad  heluationem  illustrandam  affertur,  sed  inserta  est 
ad  venandi  studium  illudendum. 

59)  Differtum  t  r  a  n  s  i  r  e  forum  populumque  i  u  b  e  b  a  t, 
Unusut    e    multis  populo  s  p  e  c  t  a  n  t  e  r  e  f  e  r  r  e  t 

etc.  Bentleius  :  ,,Quorsum  inhonesta  illa  repetitio  populumque  et  po- 
pulo  ?  cuvisset  hoc  poetarum  diligentissimus."  Atque  in  eandem  sen- 
tent;am  discessit  Ribbeckius  71).  Ab  hacigitur  profectus  sententia, 
quam  ut  veram  constare  iudicat  Bentleius  ,,populumque"  voca- 
bulum  reiiciendum  atque  in  eius  locum  „campumque"  scriben- 
dum  esse  censuit.  Quod  ut  faceret,  eo  magis  est  adductus,  quia 
ipsum  fugit,.  quid  grammatica  figura,  quae  ev  ha  dvolv  vocatur, 
sibi  vellet.  Pergit  enim  :  ,,Utrique  verbo  et  ,,foro"  et  ,,populo" 
commune  epitheton  est  ,,differtuuiu ;  hoc  ipsa  constructio  flagitat. 
Quisquanme  autem  dixerit  populum  differtum  ?  Confertum  quidem 
de  ipsa  turba  dici  passim  invenies:  differtum  et  refertum  tan- 
tummodo  ad  locum  pertinent  turba  plenum/' 

Sed  Bentleii  iudicium,  quo  tota  haec  coniectura  nititur, 
non  satis  est  rectum.  Primum  enim  ad  unum  omnes  libri  „po- 
pulumque"  et  „populo"  verba  exhibent,  et  recte  animadvertit 
Gesuerus  hoc  vocabulum  festive  duobus  continuis  versiculis  re- 
peti,  Peinde  „forum  populumque"  formula  est  usitatissima  apud 
Tacitum,  de  qua  bene  disseruit  in  excursu  quodam  ad  Agricolam 
Rothius.     Inprimis  vero  Lobeckius  ad  Aiacem  145,  quae  sit  vis 


70)  cf.  pondcra  Ovid.  Melamm.  I,  13. 

71)  pag.  137  und  138. 

ac  natura  grammaticae  illius  figurae,  quae  ev  §ia  Svolv  vocatur, 
multis  bono  ex  ordine  allatis  exemplis  et  sincero  atque  integro 
iudicio  usus  demonstravit ,  quem  Hauptius  in  hunc  fere  modum 
disputans  secutus  est :  „Vulgo,"  inquit ,  ro  „h  hia  cJuozv"  ita 
cxplicatur ,  ut  ad  universalem  quandam  notionem  accuratior 
quaedam  accedat  definitio ;  atque  haec  quidem  explicatio  saepius 
quadrat,  neque  vero.sola  sufficit,  quia  contrarium  quoque  occur- 
rit,  et  hac  explicatione  reapse  nibildum  docetur.  Melior  est 
haecce:  „In  „ev  Eid  holv"  grammatica  figura  adhibenda  notio 
quaedam  quasi  dissolvitur  in  singula  momenta,  quae  ut  graviora 
animus  concipit ,  sive  sunt  partes  accuratioris  definitionis ,  sive 
nuda  explicatio.  sive  ex  contrario  amplificatio.  Fieri  quoque 
solet,  ut  ad  materiam  id,  quod  ex  ea  fictum  est,  vel  ad  fictum 
materia  adiiciatur ,  veluti  in  Vergiliano  illo :  „pateris  libamus 
et  auro."  Est  igitur  „differtum  forum  populumque"  forum  po- 
pulo  differtum  cf.  Serm.  I  5,  3  et  4. 

62)  Caerite  cera.  Caere  urbem  anno  365  a.  u.  c. ,  ut 
Hauptius  exposuit,  Etruscis  in  Romanorum  ditionem  redactis, 
dimidio  agri  sui ,  quia  erat  proxima  Etruscorum  res  publica, 
victoribus  cedere  oportuit,  eiusque  regionis  incolae  in  civitatem 
sine  suffragio  suscepti  sunt.  Erant  igitur  obnoxii,  sed  in  dome- 
sticis  rebus  administrandis  sui  iuris 72),  quocum  bene  convenit, 
quod  narrat  Strabo73)  Caerites  accepisse  iroXiTslav  non  autem 
laovofxlav.  Et  quoniam  tunc  primum  accidit ,  ut  civitas  sine 
suffragio  daretur,  tabulae  Caerites,  in  quibus  referebantur  omnes 
vel  ii ,  quibus  postea  ex  nota  censoria  suffragii  ius  ademptum 
erat,  formulae  vim  acceperunt.  Hoc  quidem  recte  vidit  Gellius 
XVI  13  74) ,  sed  in  eo  peccat,  quod  opinatur,  Caeritibus  eam 
civitatem  honoris  causa  pro  sacris  bello  Gallico  receptis  custo- 
ditisque  tributam  esse.     Neque  enim  unquam  apud  veteres,  qui 


Tl)  Mommsen  I  pag.  338. 

73)  V,  220. 

74)  Noctes  ATticae, 

omnia  ad  rem  publicam  revocabant,  fieri  potuit ,  ut  imminutum 
illud  civitatis  ius  honoris  causa  ad  aliquos  deferretur ;  quae 
quidem  ratio  ab  antiquorum  ingenio  moribusque  plane  est  aliena, 
neque  unquam  Komani  pro  auxilio,  quod  iis  a  Caeritibus  bello 
Gallico  latum  est,  grato  animo  meritum  praemium  persolverunt. 
Cera  idem  quod  tabula;  itaque  vis  quae  subiecta  est  verbis,  de 
quibus  agimus,  haec:  Ingenui  civis  nomine  indigui  et  digni,  qui 
removeantur  ex  honestorum  civium  numero. 

63)  Remigium  pro  remigibus  dictum,  ut  apud  Ciceronem 
Tusc.  V  39.  144.  Zumpt.  §  675. 

Vitiosi  Ulixis  socii  propterea  appellantur,  quod  iis  adeo 
non  reversio  in  patriam  curae  erat,  ut  ad  interdictam  voluptatem 
pellieerentur,  et  Solis  boves  immolarent 75).  De  iis  euim  cogi- 
tandum  est,  non,  ut  alii  minus  apte  volunt,  de  Circa  et  Sireni- 
bus.  Qui  autem  lotum ,  unde  Ulixem  socios  per  vim  abducere 
necesse  fuit,  Horatium  in  animo  habuisse  existimant ,  ii  quoque 
fieri  potest  ut  recte  iudicaverint. 

Mimnermus.  Extant  et  ad  nostram  memoriam  'pervene- 
runt  versus  ipsi,  quos  Horatius  hic  videtur  respexisse ,  quamvis 
plurima ,  quae  scripsit  poeta  ille  elegiacus  Colophonius  invidia 
temporum  nobis  erepta  sint.  cf.  Stobaeus  florilegium  tit.  63 
§  16  et  Bergk  poeta  lyrici  327.     T/5  §e  fiiog  etc. 

Jocus  Kaihiov  Propertius  I,  11,  9.   Ovid.  A.  A.  I  62  lusus. 


Sed  nunc  age  animum  referamus  ad  decimam  epistulam  ad 
Aristium  Fuscum  datam  eiusque  plenam  enarrationem. 

Epistularum  formam  plane  secutus  Horatius,  qui  tunc  in 
Sabino  suo   commorabatur ,  ipso  initio   huius  poematis  Aristio 


75)  Odyss.  12,  297. 


Fusco,  qui  erat  Romae,  salutem  scribit.  Et  quoniam,  ut  ipse 
dicit,  iDtima  amicitia  et  ingenii  ac  morum  similitudine  cum 
illo  coniunctus  erat,  ita  ut  ipsorum  utriusque  studia  plane  essent 
eadem,  una  tamen  re  excepta,  quod  nempe  ille  vitam  urbanam 
unice  laudabat,  ipse  rusticam  longe  praeferebat,  poeta  ex  bac 
ipsa  re  occasionem  sibi  sumpsit  demonstrandi,  quae  essent  vitae 
rusticae  iucunditates ,  easque  cur  tanti  aestimaret.  Tu  .  inquit, 
domioilium  urbanum  libentissime  semper  obtines,  ego  vero  ruris 
amoenitates  velut  rivos  et  saxa  musco  obducta  et  nemora  prae- 
clico  celebroque.  Hic  demum  ruri  vitam  vere  vitalem  dego ,  hic 
mei  sum  iuris  neque  ex  quoquam  pendens,  hic  igitur  quasi  rex. 
Itaque  quam  vos,  oppidani,  in  caelum  laudibus  extollitis ,  vitam 
urbanam,  et  quae  ad  eam  lautissimam  efficiendam,  summo  cum 
studio  expetuntur,  divitias  et  honores,  me  pro  nihilo  putare,  iis- 
que  quam  primum,  quo  ad  fieri  potest,  terga  dare  mirum  non 
est.  Quantopere  enim  sacerdotis  illum  servum  liborum  pertae- 
sum  erat,  qui,  cum  nullo  alio  cibo  aleretur,  dominum  effugit 
tantopere  equidem  panem  desidero,  id  est  rusticae  vitae  sim- 
plicitatem  anquiro  ac  lautissimam  istam  urbanam  vitam  omni- 
busque  deliciis  diffluentem  despicio.  Et  profecto  ,  cum  unum- 
quemque  hoininem  naturae  convenienter  vivere  deceat,  nullus 
est  locus  rure  aptior,  ubi  vivamus,  quia  praeter  omnia  ad 
modicam  vitam  necessaria  hominibus  dulcedines  praebet  multas. 
TJbi  enim  hiemis  frigus  lenius  ?  Ubi  aestatis  calor  mitior  et 
temperatior  ?  Ubi  curis  liberius  solutiusque  vivimus  ?  Nullum 
mehercle  urbanum  domicilium,  quamvis  pulchrum  et  exornatum, 
cum  pratorum  splendore  comparari  potest.  Nonne  multo  purior 
est,  atque  multo  magis  palatum  oblectat  aqua  hausta  ex  rivo. 
qui  per  virides  campos  serpens  in  mundo  alveo  fluit,  quam  quae 
fistulis  suppeditatur  oppidanis?  Ac  vera  haec  esse  et  vitam  ru- 
sticam  urbana  multo  praestare  oppidani  ipsi  re  agnoscunt ,  qui 
naturam,  qualis  est  ruri,  imitari  student  ipsa  in  urbe.  Quare 
potissimum  fieri  solet,  ut  ii  ipsi,  qui  in  vita  urbana  laudanda 
nimii   sunt,  viridaria    hortosque  in    domiciliis    suis    aedificent, 

sttmmoque  cuni  studio  colant,  atque  eas  aedes,  qUae  longe  late- 
que  prospectum  praebeant  in  agros,  plurimi  faciant.  Quae  cum 
ita  siot,  natura  perversis  divitum  fastidiis  semper  etiamnunc 
superior  est ,  et  in  dies  magis  omnia,  quae  ipsi  contraria  ob- 
stant,  pervincet,  eosque,  qui  quamvis  longe  a  simplici  vita  re- 
cesserint,  vel  invitos  ad  se  redire  coget.  Nam  qui  vitam  na- 
turae  consentaneam  degunt ,  ei  melius  usque  sibi  consulunt,  et 
a  quovis  detrimento ,  quod  quidem  altius  et  penitius  in  animos 
penetrat,  tutiores  sunt,  quam  ii ,  qui  id  unum  agunt,  ut  rerum 
ad  luxuriam  pertinentium  peritissimos  se  praestent.  Qui  om- 
nino  iacturam  facere  nolunt,  eos  omnes  res,  uquanti  re  vera  sint, 
oportet  diiudicare,  neque  quidquam  ex  fortuna  suspensum  ha- 
bere  debent.  Fluxa  enim  est  fortuna,  eiusque  vicissitudine  vel 
maxime  percutiuntur,  qui  secundis  rebus  nimium  delectantur, 
quia  ad  quam  quisque  rem  quantulacunque  cupiclitate  fertur,  ea 
aegerrime  caret.     Qua  de  causa: 

„Fuge  magna;  licet  sub  paupere  teclo 
Reges  et  regum  vita  praecurrere  arnicos." 
Quid  haec  sibi  verba  velint,  non  difficile  est  iutellectu.  Nemiui 
enim  dubium  esse  puto,  quin  ,,paupere  tecto"  domicilium  rusti- 
cum  designetur,  atque  Horatius  proprie  de  fundo  suo  cogitaverit, 
qui  sibi  naturae  convenienter  vivere  permitteret,  et  omnia  affer- 
ret,  quae  ad  modicam  vitam  necessaria  essent. 

Ibi  in  fundo  suo  optime  examinare  potuit,  quid  cuique  rei 
pretii  tribuendum  esset,  ibique  experientia  edoctus  in  eam  per- 
venire  sententiam ,  ut  in  modica  fortuna  optime  vivere  homines 
statueret.  Commendat  igitur,  ne  homines  plus,  quam  ad  vitam 
modicam  necesse  sit,  expetant.  Nam  avaritia  homines  in  servi- 
tutem  redigit  pessimam ,  id  quod  praeclare  fabula  a  poeta  de- 
monstratur,  quam  Stesichorus  Himerensibus  narrasse  fertur.  Ex- 
ortum  enim  esse  olim  inter  cervum  et  equum  nimia  nimirum 
habendi  cupiditate  certamen  de  communibus  pascuis,  ex  quo 
inferior  discessisset  equus.  Quo  facto  eum  ab  homine,  qui  opi- 
bu.s  valeret  maxumis,  auxilium  expoposcisse,   quod  ille  quidem 

ea  conditione  tulisset,  ut  equus  famulando  omnia  rependeotis 
munera  expleret.  Sed  postquam  gaudens  atque  exsultans  cer- 
vum  victum  vidisset,  eum  ab  homine  ex  servitio  non  dimissum 
sed  in  perpetua  servitute  retentum  esse.  Idem,  quod  equo  in 
fabula,  pergit  Horatius,  unicuique  homini  accidit,  qui  lucri  stu- 
dio  tenetur.  Qui  enim  is  liber  esse  potest,  qui  ad  externa  bona, 
velut  aurum ,  argentum  aliaque  pretiosa  metalla  comparanda 
summos  semper  subeat  labores?  Immo  is,  qui  ad  caducas  illas 
divitias  captandas  immodica  et  immoderata  cupiditate  fertur, 
servitutem  servit  acerbissimam  ,  qua,  qui  suo  contentus  vivit, 
plane  vacat.  Cui  vero  sors  et  conditio ,  qua  utitur ,  displicet, 
quemque  semper  eius  taedet,  is  in  eodem  loco  est,  in  quo  is, 
qui  non  habet  aptos  ad  pedes  calceos,  qui,  si  pedibus  maiores 
sunt,  faciunt,  ut  humi  prolabamur,  si  minores,  pedes  constrin- 
gunt  et  dolore  nos  afficiunt. 

Quare,  ut  omnes,  ita  tu,  Aristi,  sapientissime  vives,  si  sorte 
tua  contentus  eris.  Sed  ne  urbanitas  desideraretur,  et  ad  mo- 
lesti  reprehensoris  speciem  devitandam ,  (nam  re  vera  Aristius 
Fuscus  ad  quaestum  paullulum  intentus  fuisse  videtur)  addidit 
Horatius,  ne  unquam  pro  sua  etiam  parte  amicus  praetermitteret, 
quin  ipsum  admoneret  vel  castigaret,  si  forte  videret,  vel  ipsum 
praeceptorum,  quae  aliis  commendaret,  immemorem  esse,  et 
maiores,  quam  quae  ad  vitam  modicam  necesse  essent,  divitias 
coacervare.  Pecunia  enim,  quam  quisque  collegit,  aut  domina 
aut  serva  est,  prout  mores  eorum,  qui  eam  possident,  comparati 
sunt,  quippe  quae  solius  tantum  instrumenti,  ut  nos  dicere  so- 
lemus,  vice  fungi  debeat. 

Haec  verba  tibi ,  id  est ,  ut  tu  legeres ,  atque  in 
tuum  usum  converteres,  puero  meo  a  manu  post  Vacu- 
nae  templum  vetustate  iam  ex  parte  collapsum  dictabam,  id 
vel  maxime  dolens,  quod  non  mecum  esses,  ceteroquin  alacer 
et  laetus. 

Enarrationi  huius  epistulae  nunc  explicationem  adiungamus ; 
ac  primum  quidem  de  persona,  ad  quam  data  est  epistula,  quan- 
tum  quidem  pro  certo  exploratum  est,  afferamus.  Quoniam 
autem  Aristius  Fuscus  aliis  quoque  locis  in  Horatii  scriptis  no^ 
minatur  velut  in  carminibus  (I,  22)  et  in  sermonibus  (I,  9,  61 
et  I,  10,  83),  ibique  item  a  poeta  ipso  carus  et  optimus  appel- 
latur,  coniici  licet ,  eum  intimis  Horatii  amicis  annumerandum 
esse.  Sed  quibus  in  studiis  maxime  versatus  sit,  id  non  satis 
convenit  inter  scholiastas.  Acron  enim  ad  epistulam,  de  qua 
agimus,  adnotat,  eum  tragoediarum  scriptorem  fuisse  ,  Porphy- 
rion  vero  comoediarum ,  dum  idem  ille  scholiasta  ad  satiram 
primi  libri  nonam  eum  grammaticum  eo  tempore  praestantissi- 
mum  et  amicum  Horatii  fuisse  adscribit. 

Atque  boc  quidem  verum  videtur  esse,  et  probaverunt  Haup- 
tius  in  Gratii  editione  et  Orellius  ad  satiram  primi  libri  nonam. 
Praeterea  nihil,  quod  non  ex  hac  ipsa  epistula  elici  possit,  de 
Aristio  aliunde  explorare  quimus. 

v.  3.  at  cetera.  Sic  in  codice  antiquissimo  Blandiniano 
aliisque  scriptum  est,  dum  complures  alii  „ad  cetera"  exhibent. 
Utram  aiftein  lectionem  praeferamus?  Nempe  eam,  dicet  fortasse 
quispiam,  quam  codex  iste,  cui  summa  fides  habenda  est,  prae- 
bet.  Sed  hic  longe  aliter  res  se  habet,  neque  quidquam  codici- 
bus  effici  potest.  Li  exitu  enim  eorum  verborum,  quae  in  lin- 
guales  excidunt ,  Romani  tenuem  et  mediam  promiscue  scribe- 
bant,  atque  „d"  et  „t"  consonantes  sine  ullo  discrimine  enun- 
ciabant.  Cognosci  igitur  hoc  loco  nequit,  utrum  scriba  „ad"  an 
„at"  voluerit,  et  quaestio  eo  deducenda  est ,  ut  demonstretur, 
utrum  ,,ad"  sive  „d"  sive  „t"  perscriptum  coniunctio  an  prae- 
positio  sit.  „Ad  cetera"  autem  verborum  coniunctio  ,  in  qua 
„ad"  praepositionis  locum  obtinet ,  quamquam  a  linguae  latinae 

usu  nequaquam  abhorret,  tamen  rarissime 70)  invenitur  in  Roma- 
norum  litteris.  „Cetera"  contra  verbum  per  se  adverbialiter 
positum  saepissime  extat,  atque  Germanice  vertendum  est  „im 
Uebrigen".  Ad  hoc  igitur  verbum  optime  accedere  „at';  con- 
iunctionem ,  quis  est  quin  neget  ?  Ergo  „at  cetera"  lectionem, 
in  qua  „at"  coniunctio  est,  comprobandam  esse  censeo. 

Sed  priusquam  in  explicatione  longius  progrediamur,  quo- 
modo  nobis  interpungendum  sit,  constituere  necesse  est. 

Atque  interpunctionem ,  quam  Hauptius  proposuit,  secutus 
sum,  quia  ea,  quam  commendat  vir  ille  doctissimus ,  verborum 
sententia  fit  aptissima.     Interpungit  autem  ita. 

Urbis  amatorem  Fuscum  salvere  iubemus 
Ruris  amatores.    Hac  in  re  scilicet  una 
Multum  dissimiles,  at  cetera  paene  gemelli, 
Fraternis  animis,  quidquid  negat  alter,  et  alter, 
Annuimus  pariter  :  vetuli  notique  columbi, 
Tu  nidum  servas;  et  quae  sequ* 

Necessario  vero  post  „gemelli"  verbum  commate  distinguen- 
dum  esse  dicit,  quia  „fraternis  animis",  ablativi  absoluti,  quasi 
appositione  quodammodo  adiecti ,  sententiam ,  quae  „gemelli" 
verbo  subiecta  est,  longius  persequuntur  explanantque.  Porro 
ex  relativo  enunciato  „quidquid  negat  alter"  ad  insequentia  verba 
„et  alter"  participium  „negans"  suggerendum  est,  vel  si  con- 
structionem  nimis  adstrictam  et  impeditam  expedire  velimus^ 
ipsam  praesentis  formam  „negat". 

Annuimus  pariter  vetuli  notique  columbi.  In 
codice  antiquissimo  BlandiDiano  legitur :  „pariter  vetulis  notis- 
que  columbis".  Connectit  igitur  „pariter"  et  „vetuli  notique 
columbi".  Sed  iam  ea  de  causa  haec  scriptura  falsa  et  depra- 
vata  est,  quia  „pariter"  nunquam  cum  dativo   coniungitur  atque 


70)  cf.  Livius  XXXVtT,  7,  15.     Pomponius  Mela  II,  1.     Gaius  Instittit.  I, 
§  136.     Avienus  IV,  1. 

haec  constructio  iatinitatis  plane  expers  est.    ,,SimiIiteru  adver- 
bium  forsitan  hoc  rnodo  usurpari  possit. 

6)  nidum.     Poeta  imaginem  inchoatam  servat. 

laudo.  „Laudare"  hic  non  simpliciter  laudandi  siguifica- 
tionem  habet,  sed  sibi  laudare  est,  ut  in  satira  prima  V.  3,  idem- 
que  valens,  quod  Graecum  illud  1.fj.&Kaoi(>sivi'. 

1)  circumlita.  Verbum  „linere"  simplex  eiusque  com- 
posita  saepissime  de  coloribus  dicuntur  et  „tingeudi"  quodam- 
modo  notionem  accipiunt.  Sunt  igitur  saxa  musco  quasi  variis 
coloribus  obducta  et  exornata. 

„Effertis"  ex  codice  Blandiniano  recipiendum  est.  Et 
quae  sunt,  quae  rumore  secundo ,  id  est  asseusu  magna  voce 
edito  efferuntur?    Divitiae  nimirum  et  honores. 

V.  10.  Utrum  historla  illa,  quam  Horatius  de  sacerdotis 
servo  profert,  vera  sit  an  ficta  ambignum  est  Utique  bellum 
est,  sacerdoteS;  quae  dii  non  comederent,  iu  suum  usum  conver- 
tisse,  atque  ita  sacerdotem  quendam  servum  suum  diem  ex  die 
libis  aluisse,  quoad  aufugeret.  Lepidissime  hoc  Horatius  in  se 
transtulit. 

.,Domo'  dativi  forma  admodum  rara  pro  „domui';  sed  hic 
metro  confirmata  cf.  Cato  R.  R.  134   2  Zumptius  §  83. 

V.  12.  Bene  monuit  Orellius,  „As7  6jj.oXoyovjj.6vcvgT'/j  fyvosi 
<^fjv"  naturae  convenienter  vivere  Stoicorum  praeceptum  esse* 
Cuius  rei  Ciceronem  testem  affert,  qui  placitum  illud,  quid  sibi 
velit,  ita  explicat :  (Cic.  off.  III.  3  7  ed.  Gruber).  „Quod  sum- 
mum  bonum  a  Stoicis  dicitur  convenienter  naturae  vivere,  id 
habet  hanc,  ut  opinor,  sententiam  cum  virtute  congruere  semper." 
In  legibus  autem  (l ,  21 ,  5G  ed  Klotz)  idem  ille  Cicero  iterum 
hoc  Stoicorum  placitum  profert,  atque  paulo  cum  Horatio  con- 
venientius  exposuit.  Dicit  enim :  ,,Sed  certe  res  ita  se  habet, 
ut  ex  natura  vivere  summum  bonum  sit,  id  est  vita  modica 
et  apta  virtute  perfrui."  Quid  enim  aliud  tota  epistula  com- 
mendat  Horatius  quam  vitam  raodicam,  quae  in  eo  posita  est, 
ut  homines  semper  conditione,  quae  cuique  imposita  esset,  con- 

tenti  viverent.  Nulluni  autem  locum  rure  aptiorem  esse,  quo 
vita  illa  modica  peragi  possit.  Eligenda  est  igitur  ruri  area,  in 
qua  domum  exaedificemus ,  et  sedem  ac  domicilium  nostrum 
collocemus. 

14)  rure  beato.  Rus ,  quod  omnibus  rebus  ,  quae  ad  vi- 
tam  necessaria  sunt,  abundat. 

15)  tepeant.  „Tepere"  verbum,  prout  res  postulat,  et 
calidi  et  frigidi  significationem  accipere  potest ,  tum  cum  hoc 
verbum  temperationis  vicissitudinem  denotat.  Hic  autem  aperte 
calida  hiems  desigoatur.  Jam  vero  accuratius  nobis  cousideran- 
tibus  falsum  apparere  necesse  est,  hiemem  ruri  calidiorem  esse 
quam  in  urbe.  Sed  Horatium  hoc  non  omnino  de  hieme,  qualis 
sit  ruri,  dicere  reputandum  est;  „villam  suam  tantum  Sabinam 
respicit,  quae  et  ab  Aquilone  et  ab  Austro  collibus  satis  altis 
protecta  erat."     (Orelli.) 

16)  momenta  Leonis.  Orellius  momenta  explicat :  „mo- 
tus,  circuitus  caelestes."  Sed  iam  autea  docuimus  momentum 
nunquam  idem  esse  ac  motum ;  momenta  vero  sunt  hoc  in  loco 
tempora  definita.  Est  igitur  verborum  sententia  :  Ruri  aestatis 
calor  lenitur,  cum  tempus  adest,  quo  sol  in  leonis  signum  in- 
trat.  Quamquam  autem  leo  hic  pro  sidere  positus  est,  tamen 
Horatius  leonem  bestiam  quasi  viventem  et  furibundam  fiugens 
atque  inducens  facete  ludit,  ut  poetae  solent. 

V.  19    acutum  cf.  Hesiod.  0.  et  D.  414  jjlsvoz  o^sog  ^sXiolo. 

„Divellat"  optimi  exhibent  codices  nonnulli  alii  „de- 
pellat".  Gravior  utique  ac  plenior  est  lectio  „divellat"  et  sane 
exquisitior  quam  ^depellat".  Jllud  significat :  somnum  subito 
interrumpit  nosque  excitat;  hoc  simpliciter  nos  dormire  non 
sinit.  Et  quoniam  cura  nos  dormire  non  sinit,  „invida"  appel- 
latur. 
V.  19.  D  e  terius  Libycis  olet  aut  nitet  herba  lapillis? 

Bentleius :  „Ita  libri  et  typis  cusi  et  manuscripti :  Libycos 
autem  lapillos  recte  accipiunt  tesselata  et  sectilia  pavimenta 
Xi&oGTgwra,  ex  variis  Libyci  marmoris  frustis  elaborata.     Ergo 

fiaec  erit  sententia :  „Nonne  iucundius  est  super  herbam  rure 
incedere  et  deambulare,  quam  urbe  super  pavimenta  marmorea? 
Recte  hoc:  neque  quicquam  de  loco  moveo,  praesertim  cum  om- 
nes  ubique  codices  obnitantur.  Tamen  cum  in  versu  priore  de 
somno  sitfacta  mentio,  suspicio  inde  mihi  suborta  est,  pro  „lapillis"' 
ab  auctoris  manu  „tapetis"  forte  extitisse  non  magna  mutatione ; 

Est  ubi  divellat  somnos  minus  invida  cura  ? 

Deterius  Libycis  olet  aut  nitet  herba  tapetis? 
hocest,  cum  meridiari  voles,  suavior  rure  lectulus  estherba  virens, 
et  florida,quarn  urbe  Libyca  tapetia."  Sed  haec  coniectura  non  modo 
non  supervacanea  sed  etiam  plane  falsa  est  propter  ipsa  verba,  quae 
hoc  loco  extant,  nempe  „plet  et  nitet",  et  de  somno  hic  nequa- 
quam  cogitari  potest.  Nam  qui  fieri  potest,  ut  is,  qui  in  herba 
abiectus  dormiat,  eius  odorem  et  nitorem  sensibus  percipiat? 
Ergo  prior  illa  Bentleii  explicatio  unice  comprobanda  est,  con- 
iectura  vero,  quam  secundo  loco  profert,  prorsus  reiicienda. 

20)  tendit.  „TOTdere"  verbum  cum  infinitivo  coniunctum 
poetici  sermonis  proprium  est. 

Plumbum  id  est  fistulae  plumbeae  Romae  urbis  aquae- 
ductionis. 

22)  Silva  arbustum.  Serebantur  enim  arbores  in  peristylio 
(cf.  Cornel.  Nepos.  Atticus  13,  2  Attici  domus  amoenitas  non 
aedificio  sed  silva  constabat ,)  atque  adeo  in  tectis  (cf.  Carm. 
III  10,  6). 

23)  Variae  columnae  sunt  varii  coloris  columnae. 

24)  Natur  am  expell  es  furca.  „Expelles"  iure  Bent- 
leius  ex  optimis  codicibus  recepit,  sed  etiam  „expellas"  forma 
per  se  falsa  non  est.  Bentleius  quidem  „expelles"  unice  com- 
probandum  esse  censet,  ,,expellas"  plane  reiiciendum.  ,,Nam 
expellas,"  inquit  „perinde  erit,  ac  possis  expellere",  (dubitatio- 
nem  quandam  vel  concessionem  exprimens).  „Expelles  vero 
idem  ac  vis .  cupis,  conaris  expellere."  Cum  autem  natura  mi- 
nime  expelli  possit/'  eam  ob  rem  ponit  vir  ille  doctissimus 
futuri  formam  ^expelles". 

At  ea,  quae  Bentleius  ad  hunc  locum  de  utriusque  formae 
discrimine  constituit ,  non  plane  recte  se  habent.  „Expelles" 
enim  futuri  forma  hic  ita  usurpata  est,  ut  eius  vis  proxime  ac- 
cedat  ad  imperativum,  et  „expellas"  praesentis  coniunctivi 
forma  eadem  fere  significatione  posita  est.  Utraque  igitur  lectio 
per  se  ferenda  est,  et  futuri  formam  lenioris  imperativi  quasi 
partes  obtinentem  paulo  maioris  tantum  ponderis  esse  quam 
coniunctivi  praesentis  formam  persuasum  habeo.  Imago  autem, 
qua  utitur  Horatius,  ab  homine  molesto,  qui  quamvis  exturbatus 
et  eiectus  semper  tamen  rursus  redire  soleret,  desumpta  fuisse 
videtur.  Atque  „furca  expellere"  verba  in  proverbio  fuisse  veri- 
simillimum  est.  cf.  Aristoph  pax  637.  Cicero  ad  Atticum  XII 2,  4. 

Furca  omne  lignum  atque  ferrum  appellabatur,  quod  qui- 
dem  superne  diffissum  erat.  Itaque  furcam  bideutem  primo  in 
usu  fuisse  coniicere  possumus.  cf.  Cato  de  R.  R.  105. 

26)  Non,  qui  Sidonio  contendere  callidus  ostro 
Nescit  Aquinatem  potantiavellera  fucum. 

Apparet  duo  genera  vestium  purpurearum  distingui,  alterum 
sincerum,  quod  purpura  vere  Sidonia  tinctum  erat,  alterum  adul- 
terinum,  quod  Aquini  fuco  tantum  satiatum  erat.  Est  enim 
„fucus"  algae  vel  lichenis  genus  (Ovko^  orseille),  cuius  suco 
vel  medicabant  lanam  muricis  suco  postea  tingendam  vel  sine 
illius  conchylii  suco  adulterinam.  (Orelli.)  Potantia  vero 
participii  praesentis  forma  a  logica  arte  non  habet,  unde 
rite  explicetur  et  nobis  probetur.  Attamen  pro  imperfecto, 
cuius  participium  in  lingua  Latina  deest,  positum  esse  nobis 
statuendum  est,  ita  ut  hanc  fere  habeamus  sententiam :  Qui 
purpuram  Sidoniam  discernere  nesciunt  a  textis  illis ,  quae 
Aquini  tingui  solebant.  „Bibere"  enim  et  „potare"  verba 
saepissime  a  poetis  de  tinctura  dicuntur  cf.  Ovid.  Mett  YI  9. 

Contendere  hoc  loco  est  conferre  et  conferendo  studere 
differentiam  perspicere. 

31)  mirabere.  „Mirari"  verbo  hoc  loco  eadem  est  sig- 
niiicatio  atque  in  epistula  sexta. 


—        51         — 

33)  reges.  Nihil  impedit,  quominus  reges  proprie  acci- 
piamus,  neque  necessarium  est  de  ditibus  modo  homiaibus  cogi- 
tare.  Stoici  enim  ,  quorum  doctrinam  hac  in  epistula  Horatius 
maxime  secutus  est ,  saepius  de  regibus  proprie  sumptis  verba 
faciebant.  cf.  Cic.  Acad.  II  44,  136.  Sat.  I  3,  133  und  138. 
Epp.  I  1,  106. 

34  sequ.  Fabula,  quam  Horatius  hoc  loco  affert,  ea  est, 
quam  Stesichorus  Himerensibus  narrasse  fertur,  ut  iis  demon- 
straret,  quam  stulte  in  eligendo  imperatore  Phalaride  egissent. 
Eum  enim,  qui  Agrigentinorum  tyrannus  esset,  si  ducem  contra 
hostes  constituissent,  fieri  non  posse,  quin  eum  sempiternum  do- 
minum  in  suis  quoque  cervicibus  imponerent  cf.  Aristot.  Rhet. 
II  20,  5. 

Pugna  melior  id  est  pugna  superior. 

35)  Pellebat  continuo  scilicet,  quotiescunque  equus  ad- 
ventabat. 

communibus  herbis.  Pascua  omnibus  animalibus  com- 
munia  itaque  quasi  publica  sunt. 

Ad  „imploravit"  verbum  ex  antecedente  accusativo  ,,equunr' 
subiectum  „equus"  suggerendum  est. 

3G)  .,Opes"  pluralis  forma  non  auxilium  sed  vires  atque 
auiumenta  denotat. 

38)  Depulit  arrb  xoivov  grammatica  forma,  de  qua  iam 
antea  diximus. 

victo  ridens.  Bentleius:  „Ceterum  illud  „victor  violens" 
(ita  enim  vel  „violens  viclor"  in  omnibus  codicibus  legitur)  in 
mendo  cubare  facile  sentio,  medicinam  tamen  polliceri  vix  au- 
deo.  Proposuit  autem  vir  ille  doctissimus,  quoniam  victorlectio 
plane  absurda  est : 

Sed  postquam  violens  victo  discessit  ab  hoste.  At  ne  in 
hac  quidem  coniectura  acquievit. 

Pergit  enim :  „Sed  ut  candide ,  quod  sentio,  dicam  illud 
„violens"  nequaquam  mihi  placet,  et  atrociorem  mendam  hic 
olim    inolevisse    facile   mihi    persuadeo.     Cur   enim    equus    hic 

violens  appelletur?  qui  et  per  se  impar  erat  cervo  et  nulla  de- 
mum  sua  sed  vehentis  equitis  virtute  victoriam  adeptus  est. 
Equidem  sic  potius  scripsissem; 

Sed  postquam  victo  sonipes  discessit  ab  hoste. 
vel 

Sed  postquam  domito  victor  discessit  ab  hoste." 

Sed  neutra  coniectura  habet,  quo  omnibus  probetur.  Optime 
vero  emendavit  Hauptius  „victo  ridens",  quae  verba  a  pa- 
laeographica  arte  ei  probare  non  opus  erat. 

Nihil  autem  impedire,  quominus  equus  in  apologo  rideat, 
certissimum  est.  Nam  eodem  iure,  quo  cum  homine  locutus  est 
equus,  eodem  iure,  ut  unusquisque  concedet,  equo  in  fabula  ri- 
dere  permissum  est.  Et  eum  ridere  haudquaquam  ab  re  est, 
victoria  enim  ab  homine  de  cervo  reportata  quasi  malevolens 
gaudet.  Malevolenti  autem  risui  optime  respondent,  quae  se- 
quuntur,  nempe  equum  nullum  ex  victoria  fructum  percepisse. 
Atque  Ribbeckius  quoque  (pag.  138)  hanc  Hauptii  coniecturam 
comprobavit,  et  multis  undique  collatis  exemplis  fulcivit,  sed 
praetermittere  non  potuit ,  quin  illud  ab  ipso  coniectum  ,,voli- 
tans"  quod  certe  supervacaneum  videtur,  quasi  de  suo  adderet. 

40)  Improbus  is  appellatur,  qui  immodicus,  intempe- 
ratus  est. 

42)  Olim  usitatissimum  est  in  apologorum  initio  cf.  Seiffert. 
Scholae  Latinae  II  §  47,  c.  pag.  110. 

47)  Imperat  aut  servit  collecta  pecunia   cuique. 

Idem  expressit  Publius  Syrus  v.  998:  Pecunia  est  ancilla, 
si  scis  uti,  si  nescis,  hera. 

v.  48  tortum  funem.  „Tortum"  nihil  aliud  esse  nisi 
epitheton  ornans,  recte  docuerunt  interpretes.  Valde  autem  in- 
ter  se  dissentiunt,  quae  imago  toti  versui  subiecta  sit. 

Verba  enim:  „Tortum  digna  sequi  potius  quam  ducere  fu- 
nem"  proverbii  locum  olim  obtinuisse  admodum  est  verisimile; 
nobis  quidem  tale  proverbium  non  satis  est  perspicuum.  Cogi- 
taverunt  autem   interpretes    primum   de  funibus,   quibus    naves 

trabebantur,  deinde  de  fune,  quo  boves  et  armenta  ducebantur, 
tertium  de  saltatione,  in  qua  saltantes  orbem  efficiebant,  et  re- 
stim  ducebant,  quartum  de  ludis  puerorum  gymnicis.  At  baec 
omnia,  qualis  verborum  buius  loci  propria  significatio  fuerit,  pa- 
rum  patefaciunt.  Sane  per  se  manifestum  est,  pecuniam  quasi 
obsequi  debere ;  qua  vero  imagine  usus  illud  expresserit  poeta, 
obscurum  est.  Sin  autem  verba,  de  quibus  agimus,  in  proverbio 
fuerunt,  tum  plane  nos  eorum  significatio  fugiet. 

Vacunam  Sabinorum  deam  fuisse  atque  non  solum  Ro- 
manorum  victoriae  sed  etiam  Minervae  et  Cereri  respondisse, 
Varronis  testimonio  apud  Acronem  confirmatur. 


Huius  quoque  epistulae  explicatione  absoluta  restat,  ut  opi- 
niones ,  quas  Ribbeckius  de  hac  et  de  sexta  proposuit ,  perpeu- 
damus. 

Atque  ita  disputationem  instituemus ,  ut  primum  singula, 
quae  virum  illum  doctissimum  in  his  duabus  epistulis  offende- 
runt,  et  ad  transponendum  commoverunt ,  in  quaestionem  voce- 
mus ,  deinde  rationein ,  qua  ductus  in  has  pervenit  opiniones, 
disseramus.  Nimirum  fieri  non  potuit,  quin  ad  ea,  quae  iam 
antea  tractavimus,  saepius  provocemus,  neque  parvi  id  facien- 
dum  puto ,  quod  utriusque  epistulae  plena  enarratione ,  quam 
tradito  textu  servato  ita  proposuisse  nobis  quidem  videmur,  ut 
utraque  apta  sententia  non  careret,  iam  reapse  demonstravimus, 
a  tradito  sextu  non  recedendum  esse.  Age  vero  nunc  ad  ipsa, 
quae  vir  ille  doctissimus  in  medium  protulit,  accedamus. 

In  sexta  enim  epistula  textum,  qualis  in  omnibus  codicibus 
traditus  est,  non  servavit,  sed  transposuit  et  singulas  epistulae 
partes  in  hunc  ordinem  redegit,  ut  ad  primam,  quae  a  versu 
primo  usque  ad  decimum  sextum  pateret  (1  — 10),  statim  omissis 

versibus  insequentibus  (17 — 27)  versum  vigesimum  octavum  us- 
que  ad  sexagesimum  sextum  adiungeret  (28 — 66).  Deinde  ver- 
sus  vel  ex  decima  epistula  desumptos  (10,  26—41)  in  lianc 
transferens  ad  eos  demum  decimum  septimum  et  sequentes  ver- 
sus  (17 — 27)  antea  omissos  adiecit.  Tunc  denique  in  eius  re- 
censione  duo  illi  versus :  „Vive  vale  etc."  ut  in  vulgari  textu 
concludunt. 

Atque  ita  Horatium  ipsum  versus  ordinasse  contendit.  In 
criticis  autem  adnotationibus ,  quas  ad  sextam  epistulam  ad- 
scripsit,  rationem  reddit  77),  quibus  causis  commotus  tam  singu- 
larem  et  inauditam  versuum  collocationem  proposuerit.  Eas 
igitur  primum  afferre,  deinde,  quid  cuique  tribuendum  sit,  exa- 
minare  nos  decet 

Et  primum  quidem  Ribbeckius  ab  ea  re  quasi  totius  dispu- 
tationis  fundamento  profectus  est,  quod  statueret,  duas  epistulae 
sextae  partes  (1 — 27  atque  27  —  66),  quales  quidem  in  omnibus 
Horatii  exemplaribus  legerentur,  non  ita  a  poeta  coniungi  po- 
tuisse,  quia  adversa  fronte  inter  se  pugnarent.  ,.Nam  cum  in 
priore  parte  animi  tranquillitas,  moderatio  in  omnibus  rebus  vel 
in  ipso  honestissimo  virtutis  studio  (v.  25)  commendaretur,  om- 
nia  vero  externa  bona  inania  esse  designarentur,  in  altera  con- 
tra  parte ,  nulla  prioris  ratione  habita ,  protervissime  expositum 
esse,  quod  quisque  suo  arbitrio  tanquam  instrumentum,  quo  ad 
recte  vivendum  perveniret,  sibi  elegisset  sive  virtutem,  sive  divi- 
tias,  sive  honores  atque  auctoritatem,  sive  epularum  vel  amoris 
voluptates,  id  constanter  atque  fortiter  sectari  oportere,  atque 
eo  modo,  quo  aegrotus,  omnibus  aliis  rebus  neglectis,  id  unum 
agere  deberet,  ut  ex  morbo  convalesceret78). 

Sed  iam  in  his,  quae  primo  loco  posuit  Ribbeckius,  non- 
iiulla  non  plane  ad  ipsa  epistulae  verba  accommodate  expressisse 
et  paullulum   ab    eius   sententja   deflexisse    mihi    videtur.      Ubi 


77)  pag.  133-137. 

78)  Ribbeck  pag.  133. 

tandem  io  epistula,  de  qua  agimus,  Horatius  dixit,  nihil  referre, 
utrum  quis  virtutem  an  divitias  ceteraque  bona  externasibi  eli- 
geret,  ut  ad  recte  vivendum  perveniret?  Immo  dicit,  unum- 
quemque  hominem  recte  vivere  velle  ,  atque,  si  virtus  una  hoc 
dare  possit,  (et  virtutem  hoc  unam  dare  posse  Horatius  confisus 
est,  quia  in  hac  enunciatione  hypothetica  indicaviti  praesentis  for- 
mam  usurpavit,  qua  ille  quidem  clare  ostendit,  hoc  extra  omnem 
suam  dubitatiouem  positum  esse,)  tum  nos  omnibus  deliciis 
omissis  eam  unam  sectari  necesse  esse.  Pergit  autem  poeta, 
ut  in  enarratione  iam  demonstravimus,  concessionis  forma  haud 
dubie  utens  :  Faciamus  contra  nullo  in  pretio  virtutem  tibi  esse, 
et  cassum  atque  inane  quiddam  videri ,  tum  sane  quidem  alia, 
quae  bona  esse  vulgo  putantur,  tibi  sunt  expetenda.  Est  igitur 
in  epistula  paulo  aliter  locutus  Horatius ,  ac  Ribbeckius  sibi 
finxit ,  neque  quisquam  hypotheticam  illam  enunciationem  et 
concessionem  eiusdem  pretii  esse,  idemque  valere  ,  mihi  persua- 
debit.  Praeterea  nunquam  iu  tota  epistula  Horatius  nude  pro- 
nunciavit,  quod  ait  Ribbeckius,  fieri  unquam  potuisse ,  ut  quis- 
quam  divitiis  vel  honoribus  atque  dignitate  vel  epularum  atque 
amoris  voluptatibus  ad  recte  vivendum  perveniret,  Jam  vero 
morbi  illam  imaginem,  quam  adhibet  Horatius  in  versu  vigesimo 
octavo  et  nono,  non  recte  explicat  Ribbeckius,  neque  recte  eam 
refert,  ad  quod  pertinet.  Primum  enim  sententiarum  nexus  fla- 
gitat,  ut  corporis  illi  morbo  animi  morbus  respondeat.  Hic  sane 
quidem  a  poeta  distinctis  verbis  non  proditur ,  at  ex  sermonis 
contextu  facillime  suggeri  potest. 

Nihil  enim  aliud  animi  morbus,  qui  desideratur,  esse  potest, 
quam  illud  ,,admirari",  quod  unumquemque  hominem,  quominus 
recte  vivat,  impedit,  et  a  virtute,  quae  semper  se  ipsa  contenta 
est ,  et  qua  sola  ad  recte  vivendum  pervenire  possumus,  lon- 
gissime  recedit  (cf.  enarrationem  nostram). 

Studium  igitur  illud,  quocum  aegrotus  contendit,  ut  cor- 
poris  morbo  liberetur,  cum  virtutis  studio  comparatur.  Virtus 
enim    quasi   animi   morborum   remedium    expetenda  est.     A  quo 

autem  animi  morbo  divitiae  vel  honores  vel  alja  externa  bona 
liberant?  Atque  praeterea  inprimis  ea  de  causa  hanc  imaginem 
non  iam  ad  divitiarum  vel  honoruru  vel  aliorum  externorum 
bonorum  studium  referendam  esse  puto,  quod  verbis  :  „Virtutem 
verba  putes  .  .  .  ."  sententiarum  ordo  planenovus  incipit,  nempe 
altera  epistulae  pars. 

Recte  animadvertit  deinde  Ribbeckius 79)  alterius  epistulae 
partis  admonitiones  et  praecepta  non  ex  intimo  poetae  animo 
dici  potuisse,  et  saepe  ironiam  plane  manifestam  esse,  id  quod 
insuper  Funkhaenel  quasi  laterem  lavans  nonnullis  in  locis  (20, 
22,  45,  51,  55,  60  ff.)  demoustraverit. 

Attamen  argumentum,  quod  ex  hac  re  contra  suas  opiniones 
repeti  possit,  quasi  iutercipiens  addit  Ribbeckius  79) :  „Sed  deest", 
inquit ,  „in  altera  parte ,  quo  ostendatur,  quid  vere  senserit 
poeta ,  atque  quo  contraria  illa  duarum  epistulae  partium 
praecepta  exaequentur.  Quomodo  enim  altera  pars  abrupte 
ac  sine  ullo  transitus  vestigio  priorem  excipit ,  eodem  modo 
post  alteram  ipsam  confestim  epistula  concludit ,  ita  ta- 
men ,  quasi  scriptor  certum  quiddam  proposuerit.  Nempe 
verba  „his  utere  mecum"  flagitant,  ut  certa  praecepta  ante- 
cedant".  „Aut  igitur",  sic  colligit  Ribbeckius  ex  proposi- 
tis ,  „ludificatur  inepte  Horatius ,  aut  modo  virtutis  modo 
externorum  bonorum  studium  conimendat".  Quid  vero?  Estne 
plane  recta  Ribbeckii  propositio?  Nonne  plane  falsum  est,  quod 
dixit,  nullum  transitus  vestigium  a  priore  ad  alteram  epistulae 
partem  extare  ?  Quid  enim  aliud  sibi  volunt  versus  illi  vigesimus 
octavus  atque  sequentes  usque  ad  trigesimum  primum  ?  Hos 
versus  optimam  esse  transitionem  iam  in  enarratione  demon- 
stravimus. 

Sed  mittamus  hoc,  atque  statuamus  paulisper,  ad  Ribbeckii 
ratiocinationem  longius  persequendam,  alias  saltem  causas,  quas 
protulit,  plane  veras  rectasque  esse ,  itemque  illud,  quod  inde 


79)  pag.  133. 

concluserit.  Tum  sane  quidem  magoa  difficultas  exoritur,  quae 
non  facile  tolli  possit.  Jure  autem  improbavit  Ribbeckius  79) 
Doederleinii  interpretationem ,  qui  dialogum  inter  Horatium  et 
Numicium  temere  statuens  sperat  fore,  ut  hoc  modo  ex  hac 
difficultate  quasi  emergat.  Numicium  enim  ,  ait 79) ,  interpellare 
(in  v.  15)  poetam,  fieri  non  posse,  ut  bominis  animus  ab  omni 
perturbatione  liber  sit;  (qui  fieri  possit,  ut  haec  sententia  ex 
versu  decimo  quinto  et  sexto  elieiatur,  plane  me  fugit;)  quod 
concedere  Horatium :  tum  autem  homini  id  saltem  agendum  esse, 
ut  vitae  genus  vanis  studiis  deditum  et  voluptatibus  indulgens, 
si  id  elegerit ,  constanter  et  fortiter  peragat.  Pessimum  enim 
esse  ,  si  quis  inter  varia  studia  misere  divisus  et  distractus  sit. 
Aut  igitur  philosophum  aut  cuiusdam  cupiditatis  servum  esse 
oportere.  Sed  haec  explicatio  minime  mihi  placet,  quia  non 
congruit  cum  epistulae  verbis,  nullisque  indiciis  ex  ipsa  epistula 
petitis  confirrnatur  dialogus  iste,  quem  versu  decimo  quinto  in- 
cipere  posuit  Doederleinius.  Omnino  etiam  ex  iis,  quae  de  Doe- 
derleinii,  quoniam  ipsius  editionem,  ut  inspicerem,  mihi  non  con- 
tigit,  opinionibus  solum  per  Ribbeckium  comperi,  elucere  mihi 
videtur,  eum  multis  in  locis  contortius,  quam  ferri  possit  inter- 
pretari,  neque  temperare  mihi  possum,  quin  Ribbeckii  iudicium, 
quod  de  illius  explicatione  fecit,  plane  comprobem. 

Hanc  igitur  interpretationem  cum  Ribbeckio  reiiciendam  esse 
censeo.     Quomodo  autem  ille  difficultatem  antea  notatam  tollit? 

Nain  Funkhaenelii  quoque  explicationem  respuit  dicens : 
„An  putenms",  inquit 80),  „nobis  in  eo  acquiescendum  esse,  quod 
Horatius  in  hac  epistula,  cuius  initio  tam  certum  praeceptum 
proposuerit,  non  solum  ironiam  latius,  quam  ferre  possit,  exspa- 
tiari  passus  sit,  sed  etiam  sine  ullo  ad  veram  suam  sententiam 
reditu  in  fine  lectores  in  dubio  reliquerit  ?  Nam  ut  ad  sua  ip- 
sius  praecepta  („his'')  delegare  posset,  oportebat  eum  illa  paucis 


79)  pag.  133. 

80)  Ribbeck  pag.  134. 

saltem  comprehensa  contra  cupiditatum  admiratores   iterum    ar- 
gumentis  coraprobare  et  confirmare." 

Hae  sunt  rationes,  quibus  Ribbeckius  demonstrasse  sibi 
visus  est ,  nullo  alio  modo  quam  transponendo  difficultatem 
antea  notatam  tollendam  esse-  Attamen  equidem  ut  has  rationes 
non  satis  certas  ac  paene  tetnere  prolatas  esse  duco,  ita  diffi- 
cultatem,  quam  vir  ille  doctissimus  ex  diversissimis  illis  prioris 
et  alterius  epistulae  partis  praeceptis  exoriri  contendit,  non  tan- 
tam  esse  iudico ,  ut  non  solvi  possit.  Nam  quod  conclusit,  aut 
inepte  ludificari  Horatium,  aut  modo  virtutis  modo  externorum 
bonorum  studium  commendare,  neutrum  ei  concesserim. 

Sed  in  eius  rationibus  diiudicandis  et  refutandis  evanescet 
quoque  difficultas,  quam  ille  tantopere  pressit.  Ac  primum  qui- 
dem  nego  ironiam  in  altera  epistulae  parte  latius,  quam  ferri 
possit,  exspatiari.  In  ea  tantum  pericopa ,  in  qua  de  divitiis 
acquirendis  agit,  (31 — 48)  paulo  manifestius  eam  adbibet  Hora- 
tius  ad  demonstrandum ,  ne  maximas  quidem  divitias  homines 
beatos  reddere  posse.  Ratioeinatur  autem,  ut  mihi  videtur,  hoc 
fere  modo:  Unumquemque,  qui  divitiarum  cupiditate  teneatur,  Lu- 
cullum  omnium  ditissimum  aemulari  oportere  ac  re  vera  aemulari, 
Illi  autem  ut  par  fias,  quantos  esse  continuo  subeundos  la- 
bores  ,  et  quotum  quemque  re  vera  id  assequi?  Qui  autem  re- 
apse  id  assecutus  sit,  quem  inde  percipere  fructum,  cum  ne 
sciat  quidem,  quantum  habeat,  et  servi  furaces  clanculum  talem 
dominum  maxime  depeculentur  ?  Hunc  sententiarum  nexum  iro- 
nia  maxime  tinctum  Horatius  liberius  solutiusque ,  ut  poetae 
licet,  exposuit;  sed  ne  quis  ignoret,  quid  vere  senserit,  addit 
praeceptum  illud: 

Ergo 
Si  res  sola  potest  facere  et  servare  beatum, 
Hoc  primus  repetas  opus,  hoc  postremus  omittas. 

Quod  quoniam  vidimus  primi  et  secundi  versus  parodiam 
esse ,  non   ex   intimo   poetae   animo   dici  potuisse ,  sed  plane  in 

contrariam  senteutiam  accipiendum  esse  patet.  Aliis  in  locis 
(ut  in  versu  20,  22,  51,  55,  60  sequ.  cf.  Ribbeck.  pag.  133) 
ironia  nunquam  modum  egreditur.  Nequaquam  igitur  dici  potest, 
ironiam  latius  expatiari ,  quam  ferri  possit ,  praesertim  cum 
Ribbeckius  hanc  suam  sententiam  nusquam  certis  documentis 
demonstraverit.  Immo  ex  sensu  tantum  suo  exprompsisse  vide- 
tur,  qui,  nisi  rationum  testimonia  accedunt ,  malus  caussidi- 
cus  est. 

Et  Horatium  in  aitera  epistulae  parte  ad  veram  suam  sen- 
tentiam  redire,  neque  unquam  lectores  in  dubio  relinquere  con- 
tendo.  Ostendit  enim,  quamvis  tecte  et  ironia  utens,  divitiarum 
cupidum  nunquam  tantas,  quantae  ipsi  satis  esse  videantur, 
comparare  (cf.  32—35,  45  sequ.) ,  eique  nunquam  laborum  re- 
missionem  evadere.     Ergo  in  divitiis  vita  beata  non   consistit. 

Aperte  vero  poeta  dicit,  qui  honores  appetat,  ei  multas 
semper  esse  perferendas  molestias,  cum  omnibus  modis  infimo 
cuique  blandiatur  necesse  sit.  Ergo  ex  his  quoque  vitae  fe- 
licitas  pendere  nequit.  Epularum  autem  voluptati  qui  plane 
deditus  vivat ,  nonne  Horatius  distinctis  verbis  expres- 
sit,  eum  se  prorsus  honesti  civis  nomine  indiguum  reddere? 
Non  talem  hominem  cum  vitiosis  Ulixis  sociis  comparat? 
Quid?  cum  ita  res  se  habeant,  dicetne  quis  poetam  nunquam  ad 
veram  suam  sententiam  redire?  Ad  duos  tantum  illos  versus, 
in  quibus  de  amoris  voluptate  agit,  addere  omisit,  quid  ipse  de 
ea  ccnseret,  atque  consulto,  ut  credo,  omisit,  aposiopesis  figuram 
quodammodo  adhibens.  Nam  cum  peroratio  hos  duos  versus  ab- 
rupte  excipit,  poeta  lectores  attentos  reddit.  Quoniam  autem, 
quid  de  omnibus  cupiditatibus  vere  sentiret,  iam  antea  satis 
clare  exposuit,  hac  figura  ei  uti  licebat,  quia  in  aperto  erat,  quid 
legentes  de  suo  ingenio  addere  poeta  vellet.  Fortasse,  verbis  illis 
.,Vive  vale"  quae  in.peroratione  praegnanti  significatione  posita 
statim  subsequuntur,  indicatur,  fieri  non  posse,  quin,  qui  amoris 
voluptatibus  totos  se  dedant,  bonam  valetudinem  atque  adeo 
vitam  amittant  et  deperdant.    Neque  omittendum  esse  puto,  quod 

in  enarratione  de  Mimnermo  attulimus.  Quae  cum  ita  sint, 
mihi  quidem  tota  altera  epistulae  pars  nihil  aliud  videtur  esse 
nisi  demonstratio  quasi  indirecte  instituta  et  per  singulas  quas- 
que  principales  cupiditatum  species  perducta,  qua  probetur,  ne 
quid  homines  admirentur,  neve  ulli  cupiditati  indulgeant.  A 
recta  enim  et  beata  vita  quam  longissime  deducere  eupiditates, 
quia  hominibus  labores  et  molestias  afferant  perinultas,  eosque 
vitiosos  reddant,  et  valetudinem  atque  ipsam  vitam  perdant. 

Dilabitur  quoque  hoc  modo,  quod  opinatur  Ribbeckius,  po- 
etam  praecepta  sua  paucis  saltem  comprehensa  iterum  argu- 
mentis  comprobare  et  cofirmare  oportuisse. 

Nam  cum  ex  nostra  sententia  per  totam  epistulam  unum 
idemque  praeceptum  perductum  sit,  non  est,  cur,  ut  ad  illud  dele- 
gari  possit,  repetatur,  iterumque  deinonstretur,  quod  demon- 
strare  poeta  nunquam  desierit.  Atque  etiamsi  illa  epistulae 
explicatio,  quam  nos  proposuimus,  plane  ferri  non  possit,  ea 
tamen  causa,  quam  ad  illam  suam  opinionem  comprobandam 
profert  Ribbeckius,  tam  futilis  est,  ut  ne  tum  quidem  aliquid 
valeat.  „Vim  enim  pronominis  demonstrativi,  quod  est  „his", 
id  flagitare  dicit,  sed  non  animadvertit,  hoc  pronomen  demonstra- 
tivum  ad  nihil  aliud  quam  ad  illud  paulo  antecedens  „istis"  re- 
ferendum  esse.  Manifestum  quoque  est  secundum  nostram  expli- 
cationem,  contraria  duarum  epistulae  partium  praecepta  plane 
exaequata  esse,  et  omnino  duas  illas  partes  optime  congruere. 
At  huius  explicationis  viam,  quae,  ut  mihi  videtur,  nullas  iam 
praebet  difficultates,  et  cum  tradito  textu  convenit,  Ribbeckius 
non  ingressus  est,  sed  transponere  et  audaciae  crimen  in  se 
admittere  praetulit. 

Primum  autem  cultrum  quasi  admovet  versui  decimo  sep- 
timo  et  insequentibus,  quia  formula81)  „1  nunc"  hoc  loco,  qua- 
lis  sit  sententiarum  contextus ,  inepta  sit.  „Haec  enim  for- 
mula,"  inquit  Ribbeckius,  „desiderat,  ut  antecedat  demonstratio, 


81)  Ribbeck  pag.  134  et  135. 

quae  tamen  nequaquaquarn,  ut  expectamus,  antea  indirecta  in- 
stituta  est:  nihil  aliud  adhuc  audivimus  nisi  mera  praecepta, 
demonstrationem  nullam.  Accedit,  quod  haec  pericopa  (17 — 27) 
perorationis  quidem  speciem  prae  se  fert  (cf.  v.  24 — 27),  sed 
hic  paene  in  exordio  posita  consiliis  ironiae  plenis,  ex  quibus 
constat,  argumenta  subsequentis  interpellationis,  quae  et  ipsa 
est  ironica,  quodammodo  praecipit  atque  anticipat  (cf.  v.  20 
cum  v.  48).  Interpellatio  contra  (28—66)  optime  versum  deci- 
mum  sextum  excipere  poterat,  quia  eius  initium  versatur  in 
refutando  illo  placito,  quod  est:  ne  sapientem  quidem  virtutem 
ultra,  quam  satis  sit,  petere". 

His  de  causis  undecim  illos  versus  (17 — 27)  Ribbeckius  hic 
supervacaneos  et  praemature  insertos  esse  censet.  Neque  vero 
a  meo  animo  impetrare  possum,  ut  causas  et  conclusionem  illam 
comprobem.  Mihi  quidem  versus  (9—16),  qui  ante  formulam  is- 
tam,  quae  est  „i  nunc",  praecedunt,  haud  dubieaptademonstratio 
directa  videtur  esse,  qua  probetur,  ne  quid  admirentur  homi- 
nes,  ne  ulla  commoveantur  animi  perturbatione.  Demonstratio 
igitur  adest,  deest  sane  quidem  indirecta.  Sed  quis  contendat, 
ea  ipsa  ad  hanc  formulam  adhibendam  opus  esse  ?  Est 
enim  „i  nunc"  acerba  (sarkastisch)  concessionis  vel  permis- 
sionis  formula,  „qua  utuntur  Latini,  cum  vel  a  re  quapiam  deter- 
rent,  vel  aliquid  improbant,  vel  fieri  non  posse  significant 82)."  Ergo 
nequaquam  demonstratio  indirecta  praemittatur  necesse  est. 

Deinde  non  intelligo,  curversus  illi  (24—27)  eam  ipsam  ob 
rem,  quia  in  his  ad  mortem  tanquam  omnium  humanarum  rerum 
dominum  ac  terminum  reiicitur,  perorationis  speciem  prae  se 
ferant,  cur  non  in  media  epistula  eodem  iure  locum  habeant, 
praesertim  cum  nihil  aliud  agant,  quam  ut  demonstrent,  aeter- 
nam  esse  in  mundo  vicissitudinem.  Atque  etiamsi  in  hac  epi- 
stula  duobus  in  locis  simile  quid  a  poeta  pertractari  Ribbeckio 
concederemus,  quid  hoc  valeret  ad  transponendum?    Nonne  sae- 


82)  cf.  Seyffert  Scliolae  Lalinae  II  pag.  141  et  Lambinum  ad  hunc    locum. 

pissime  fieri  solet,  ut  in  uno  eodemque  carmine  similis  sententia 
bis  ac  saepius  inveniatur?  An  transponendum  est,  quia  inter- 
pellatio  optime  versum  decimum  sextum  excipit?  Equidem  vero 
in  epistula  nullam  interpellationis  indicium  investigavi,  atque 
ipse  Ribbeckius  quoque  Doederleinii  explicationem  supra  reicien- 
dam  esse  censuit,  qui  una  cum  dialogo  Numici  interpellationem 
temere  statueret.  Iure  igitur  Ribbeckio  inconstantiae  crimen 
obiicitur,  quod  interpellationem  modo  respuit,  modo  statuit. 
Quomodo  autem  versus  vigesimus  octavus  et  sequentes  refu- 
tationem  contineant,  qua  refellatur,  ne  sapientem  quidem  virtu- 
tem  ultra,  quam  satis  sit,  petere,  non  video.  Atque  adeo  refutatio 
huius  sententiae  si  adesset,  supervacanea  et  plane  ineptaforet.  Nam 
profecto  per  se  manifestum  est,  sapienti  omnia,  quae  modum 
excedant,  devitanda  esse  itaque  virtutis  quoque  nimis  ardens 
studium,  quod  tantum  abest  ut  sapientiae  sit,  ut  stultitiae  cri- 
men  inde  ducatur.  Oumino  autem  versus  decimus  quintus  et  sextus 
artissimo  vinculo  cum  praecedentibus  cohaerent,  neque  ullo  modo 
ad  sequentia  referri  debent,  quippe  qui  sententiarum  ordinem 
conficiant  atque  absolvant,  neque  ullam  aliam  ob  rem  prolati 
sint,  quam  ut  illustri  et  luculento  exemplo  confirmetur,  in  omni- 
bus  rebus  intemperantiam  malo  esse  hominibus. 

Quare  Ribbeckii  ratiocinationi  nihil  tribuendum  puto,  prae- 
sertim  cum  tradito  textu  servato  versus  (15 — 27)  etiam  optime 
cohaerere  in  enarratione  ostenderimus,  in  illius  autem  versuum 
collocatione  eo  ipso  in  loco,  quo  commissuram  posuit,  aptum 
sententiarum  nexum  frustra  quaesiverimus.  Ille  contra  suas 
rationes  plane  veras  rectasque  esse  iudicans  versus  17 — 27 
ante  sexagesimum  septimum  demum  inseruit,  ibique  optime  col- 
locatos  esse  opinatur,  quia  mortis  tanquam  omnium  humanarum 
rerum  finis  commemoratio  inprimis  quadret  ad  perorationem,  et 
optatio  illa  „Vive  vale"  statim  subsequens  eo  significantior  sit. 
Haec  vero  argumenta,  quae  non  ratione  sed  sensu  nituntur, 
levioris  sunt  momenti,  quam  ut  inde  certum  aliquid  efficiatur. 
Ad  unum  praeterea  velim  ut  animus  advertatur,  nempe  ad  opti- 

rnam  illam  a  versu  27  ad  28  transitionem,  quae  in  vulgari  textu, 
ut  iam  in  enarratione  docuimus,  extat;  in  illius  autem  versuum 
dispositione  plane  sublata  est. 

Sed  in  Lac  versuum  collocatione  nondum  acquievit  Ribbec- 
kius83).  „Praecepta  enim",  inquit,  „versibus  28— 6G  prolata, 
quamvis  ironia  tincta  demonstratio  indirecta  esse  nequeunt; 
immo  contrarii  vice  funguntur  et  cupiditatum  ius  tuentur".  Quia 
autem  causam,  ut  saepius,  nullam  affert,  nos  quidem  neque  pro- 
positionem  neque  conclusionem  ei  concedimus,  quoniam  aliter 
rem  se  habere  iam  demonstravimus.  Ille  contra  argumentis  suis, 
quae  nulla  sunt,  confisus  hiatum  statuit,  atque  adeo  ad  illum 
explendum  in  eam  audaciam  progressus  est,  ut  ex  alia  nempe 
ex  decima  epistula  versuum  seriem  in  hanc  transferret.  Ac  ne 
ea  quidem  re  offensus  ac  deterritus  est,  quod  hoc  modo  ibi  in 
decima  epistula  hiatus  extitit;  quem  unde  suppleret,  nihil  iam 
habuit84).  Tales  autem  medicinas,  quae  alterum  membrum  sanant, 
alterum  deperdunt,  omnes,  ut  puto,  respuent.  Atque  hic  etiam 
valde  mihi  dubium  est,  num  Ribbeckii  ratione  alterum  membrum, 
nempe  sexta  epistu^a,  vere  sanata.  sit.  Quid  omnino  audacius 
fingi  potest,  quam  quod  duarum  epistularum  partes  coniunguntur, 
atque  ita  quidem,  ut  inde  in  altera  hiatus  plane  manifestus  re- 
maneat? 

At  demonstrare  conatus  est  Ribbeckius  versus  25 — 42  in 
decima  epistula  ad  res,  quae  in  ea  tractantur,  non  quadrare  et 
falso  ibi  insertos  esse  85>.  Hanc  igitur  demonstrationem  nunc 
consideremus.  Sed  ne,  quae  in  enarratione  iam  exposuimus,  re- 
petamus",  paucis  eius  rationes  comprehendemus,  earumque  quasi 
summam  faciemus.  Haec  enim  ea  est,  ut  dicat,  acerbam  Aristi 
Fusci  castigationem,  quae  versibus  25—42  contineatur,  in  epistu- 
lae  contextu  plane  ineptam  esse.  „Nam  qui  fieri  potest,  ut  poeta 


83)  pag.  135 

84)  pag.  141 

85)  Ribberk  pag.   135.   136  u.    137. 

praestantissimum  suum  amicum,  quocum  iutima  ingenii  ac  mo- 
rum  similitudine  se  coniunctum  epistulae  initio  libere  et  ingenue 
professus  est,  avaritiae  coarguat?  Animi  ad  vitam  urbanam 
inclinatione  sola  Aristius  Fuscus  cum  Horatio  dissensit,  aliis  in 
rebus  semper  consentiens,  ut  demonstrant  versus: 

Urbis  amatorem  Fuscum  salvere  iubemus 

Ruris  amatores.    Hac  in  re  scilicet  una 

Multum  dissimiles,  at  cetera  paene  gemelli, 

Fraternis  animis,  quidquid  negat  alter,  et  alter, 

Annuimus  pariter:  vetuli  notique  columbi, 

Tu  nidum  servas ;  et  quae  sequ. 

Quod  poetae  dicere  non  licuisset,  si  Aristi  vitae  urbanae 
amor  ex  avaritia  et  honorum  contentione  originem  traxisset. 
Ergo  Aristi  Fusci  castigatio  plane  inepta  est,  et  versus  illi 
25 — 42  hic  reiiciendi86)." 

Quam  acerbam  castigationem ,  etiamsi  equidem  quoque  ab 
huius  epistulae  natura  prorsus  alienam  putem  futuram  fuisse, 
frustra  in  tota  epistula  quaesivi,  et  minime  in  versibus  illis, 
quos  vexavit  Ribbeckius  reperiendam  esse  credo.  In  iis  enim 
Horatius  praecepta  ita  tradit,  ut  non  ad  Fuscum  modo  sed  ad 
omnes  etiam,  qui  quidem  hanc  epistulam  legant,  aeque  perti- 
neant.  Nam  didactica  haec  poesis,  quamquam  ad  unum  alte- 
rumve  praecepta  sua  demandat,  tamen  id  maxime  agit,  ut  quam 
plurimis  docendo  prosit.  Itaque  persuasum  habeo  ,  tres  illas 
secundae  personae  formas  (v.  31.  mirabere,  pones.  v.  32,  fuge) 
non  tam  ad  Aristium  Fuscum  quam  ad  omnes  promiscue  lecto- 
res  referendas  esse.  Quamquam  non  nego,  rationem  quaudam 
intercedere  inter'  haec  poetae  verba  et  Aristi  Fusci  mores.  Et 
re  vera  ille  ad  quaestum  paullulum  intentus  fuisse  mihi  videtur, 
neque  cum  hac  re  pugnant,  quae  in  exordio  posuit  Horatius. 
Nam  unusquisque  mihi  concedet,  homini  ruri  viventi  non  tam 
multas   res  ad  usum  necessarias    esse  quam   oppidano   atque  ei 


86)  pag.  136. 

inpriinis,  qui  in  magna  urbe  vitam  degat.  In  ea  porro  multa 
obiectamenta  (cf .  v.  8  simul  i s t a  reliqui)  offeruntur ,  ad 
quae  comparanda  pecunia  opus  est.  Hoc  concesso  mirum  non 
erit,  si  statuemus,  Fuscum,  quippe  urbis  eiusque  oblectamento- 
rum  amatorem ,  pecuniae  paulo  cupidiorem  fuisse ,  quam  Hora- 
tium  ruris  amatorem.  Accedit87),  quod  tunc  omnes  fere  Romani 
pecuniae  comparandae  studio  quasi  morbo  communi  impliciti 
erant ,  quo  ne  Aristius  Fuscus  quidem  plane  videtur  vacasse. 
Horatius  contra,  qui  buic  cupiditati  nullo  modo  indulgebat,  non 
supervacaneum  esse  iudicavit,  amicum  paullulum  et  leniter  mo- 
nere.  Hanc  lenem  admonitionem  Ribbeckius  in  nimium  auxit 
atque  amplificavit,  ita  ut  inde  acerba  castigatio  evaderet.  Ce- 
terum  mihi  quidem  admonitio  illa  non  tam  versibus  (25-42) 
contineri  videtur  quam  ipsis  subsequentibus.  Neque  facere 
possum,  quin  valde  mirer,  quod  Ribbeckius  versus  illos  42 — 48, 
quoniam  antecedentes  de  loco  suo  movit,  non  item  reiiciendos 
esse  censuit.  Illi  enim  cum  antecedentibus  arctissimo  necessi- 
tatis  vinculo  cohaerent,  id  quod  is  praecipue  intelleget,  qui  ver- 
sus  45 — 48  accuratius  contempiatus  fuerit.  In  quibus  cum  poeta 
distinctis  verbis  assiduum  pecuniae  comparandae  studium 
vituperet,    et    deinde    versus   illos    adiungat: 

Imperat  aut   servit  collecta  pecunia  cuique, 
Tortum  digna  sequi  potius  quam  ducere  funem. 

plane  manifestum  est,  eos  ipsos  versus  (26 — 41),  quos  hic 
extinxit  Ribbeckius,  antecedere  non  solum  posse  sed  etiam 
opoAere.  Nam  in  eadem  iudicandi  ratione  poeta  ita  ma- 
net,  ut  continuus  sententiarum  nexus  prorsus  ignorari  ne- 
queat.  Quodsi  demonstravimus  versus  (26 — 41)  a  versibus 
(42 — 48)  separari  non  posse ,  patet  quoque,  eos  omnes 
hic  in  decima  epistula  legitimum  suum  locum  habere,  quia 
Aristii  allocutione  n  o  m  i  n  a  t  i  m  (v.  44)  facta  cavetur ,   ne  quis 


87)  cf.  Wieland  Prolegomena  ad  epistulam  decimam. 

in  aliam  epistulam  eos  inserat.  Quae  praeterea  Ribbeckius 88) 
attulit  ad  demonstrandum ,  quam  mire  omnia  in  sua  versuum 
dispositione  conspirarent ,  refellere  omitto ,  quia  et  falsis  pro- 
positionibus  niti  iam  ostendimus,  et  nostra  enarratione  iam  satis 
esse  refutata  putamus. 


Viam  vero  ac  rationem,  qua  ductus  in  has  pervenit  opinio- 

nes,   paucis  iam  consideremus.     Nam  si  quis  tales,  quales  Rib- 

beckius  in   epistulis,   versuum   collocandorum  rationes  init,  ei 

antea  textum  olim  perturbatum,  idque  quibus  de  causis  factum 

esse  putet,  demonstrandum  est.  Nequehoc  neglexitRibbeckius  89), 

sed  neminem  argumenta  eius  probaturum  esse  credo.     Ex  con- 

fuso    enim   et  mendoso   textu,   quem   exhibet    Gothanus   codex, 

concludit   huius    codicis    archetypum   iam  iisdem   ac    Gothanum 

ipsum  vitiis  affectum  fuisse ,  cum  ille  exemplum  accurate  atque 

adeo  inepte  descriptum  esse  videatur  90).     Quod  num  verum  sit, 

satis  iam  dubium  est.     Sane  quidem    Gothanus  a   vulgari   textu 

saepissime  abhorret,    sed   multi   Horatii    editores,    ut  Hauptius 

aliique,  id  inde  explicaverunt ,  quod  statuerent,  hunc  codicem  a 

scriba  neglegentissimo  conscriptum    esse.     Scribae   autem   erro- 

res  si  removerentur,  illius    textum  antiquissimum  Blandinianum 

fere   aequare.      Sed    eorum    sententiam  plane  improbans    Rib- 

beckius91)  coniicere  pergit:    quomodo  in  Gothaui  codicis  arche- 

typo  errores  extitissent ,   eodem  modo  eos  in  ceterorum   quoque 

codicum  archetypum  irrepere  potuisse.     Et   postquam  mathema- 

tica  ratione  repperisse  sibi   visus   est,   versus,    qui   in  Gothani 

archetypo  vel  transsilirentur    vel   transpositi   essent,   quibusdam 

mendis  exceptis,  numerum  novem  vel  simplicem  vel  multiplicatum 

semper  fere  explere,  in  eius  codicis  paginis  novenos  versus  lec- 


88)  pag.  137,  138,  139. 

89)  pag.  99—111. 

90)  pag.  107. 

91)  pag.  109. 


—  .67         — 

tos  fuisse  putat92).  In  ceterorum  contra  codicum  archetypo 
chartas  fortasse  impares  fuisse,  in  eiusque  paginis  vel 
senos  versus  vel  septenos  vel  octonos  vel  novenos  vel 
undenos  extitisse93).  Atque  hoc  modo  mire  mutationes  suas 
confirmari  dicit,  quia  versus ,  quos  transposuerit,  hos  numeros 
vel  simplices  vel  multiplicatos  semper  fere  efficiant.  Errores 
autem  ita  exortos  esse  putat:  In  archetypo  sive  heredidate  a 
poeta  relicto  sive  vetere  eius  scriptorura  corpore  comprehenso 
partim  singula  folia,  quae  aut  abscissa  aut  nunquam  coniuncta 
fuissent ,  partim  compluria  quoque  folia  suo  loco  mota  et  con- 
fusa  esse,  confusaque  ab  imperito  neque  exemplari  fide  digno, 
quod  Horatius  ipse  correxisset,  adiuto  quodam  existimatore  falso 
ordine  conglutinata  esse94J.  Sed  haec  argumentatio  tenuissimo 
filo  deducta  impeditior  est  et  altius  repetita,  quam  ut  alicui 
probari  possit,  neque  ullis  aliis  documentis,  nisi  ipsis  Ribbeckii 
mutationibus ,  et  ne  his  quidem  semper ,  confirmatur.  Atque 
praeterea  primum  quidem  epistularum  librum  ab  Horatio  ipso 
evulgatum  esse  plane  manifestum  est.  Cur  fieri  non  potest,  ut 
libri  illius  a  poeta  ipso  editi  textus,  praesertim  cum  tunc  sine 
dubio  in  omniura  doctorum  horainum  mauibus  esset ,  in  nostris 
quoque  codicibus,  quod  ad  summam  certe  attinet,  salvus  atque 
integer  servatus  sit?  ' 

Ad  extremum  autem  ut  clarissime  eluceat,  quam  falsaRib- 
beckii  via  ac  ratio  fuerit,  ea  tantum ,  quae  iam  antea  constitui- 
mus,  et  Ribbeckius  (pag.  81)  ipse  comprobat  in  raemoriam  re- 
ducamus  :  Penitus  anirais  nostris  mentibusque  mandandum  est, 
quam  multa  nos  in  hac  epistolica  poesi  necessario  lateaut,  atque 
eam  ob  rem  hic  magis  quam  alioquin  caveudum ,  ne,  si  quid 
tectius  et  obscurius  nos  offendat,  ad  coniecturas  falsas  certisque 
documentis  destitutas  refugiamus.  • 


92)  pag.  108  u.  109  u.  pag.  256—258. 

93)  pag.  109  — 11L.     94)  pag.  258  infra. 

I  II  cl  e  x. 

Prolegomena  de  universo  Horatii  satirarum  genere ;  pag.  1 — 16. 

Prolegomena  de  universo  Horatii  epistularum  genere;  pag.  16—23. 

Sextae  epistulae  enarratio ;  pag.  23 — 28. 

Sextae  epistulae  explicatio;  pag.  28 — 41. 

Decimae  epistulae  enarratio  ;  pag.  41—44. 

Decimae  epistulae  explicatio;  pag.  44 — 53. 

Ribbeckii  opiniones  examinantur  et  diiudicantur ;  pag.  53—67. 


Errata  typographi. 

Pag.  8    lin.  20  post  „superbientis"  comma  delendum  est. 

„  14  „  28  lege   „conscriptarum"  pro  „couscriptarum" 

„  15  „  19     „     „semet"                  „    „seine". 

„  25  „  19  post  „profert"  comma  delendum  est. 

„  34  „  25  lege  „fieri"  pro  „fiieri". 

„  35  „  19     „     „interest"  pro  inter  est. 

„  36  „  5     post   „idem"  comma  delendum 

„  40  „  9     lege   „£uo7v"  pro  „c)vo7v". 

„  42  „  15     „     „quoad"    „    „quo  ad". 

„  43  „  11     „      „quanti"    „    „uquanti". 

„  47  „  15     „     „ambiguum"  pro  „ambignum". 

